Hicran Hüseynovanın adını batıranlar kimdir? – Araşdırma… | Cumhuriyyət\nHicran Hüseynovanın adını batıranlar kimdir? – Araşdırma…\nAilə, Qadın və Uşaq Problemləri üzrə Dövlət Komitəsinin sədriHicran Hüseynova ətrafına nəzər salsa, dostunu və düşmənini yaxşı ayırd edə bilər.\nXanım komitə sədri anlayar ki, onun fəaliyyətini gözdən salan, yerli-yersiz adını media gündəminə gətirən, kadr siyasətinin bərbad olması fikrini formalaşdıran kimlərdir.\nReportyor.info son həftələr baş verənlərə diqqət çəkərək yazır ki, AQUPDK gördüyü işlərlə deyil, vəzifəli şəxslərinin komitənin fəaliyyətinə aidiyyatı olmayan əməlləri ilə göz qabağındadır.\nÖlkəni ayağa qaldıran sədr müavininə “İstefa” şüarı…\nOnlardan biri H.Hüseynovanın müavini Sədaqət Qəhrəmanovadır. Komitə sədrinin müavini ilin sonunda Şirvanda aksiya keçirilməsinə zəmin yaratmaqla həm ölkə rəhbərliyinin daxili siyasətinə, həm komitənin reputasiyasına zərbə endirmiş oldu.\nAncaq fərqinə varmadı. Aksiya keçirənlər S.Qəhrəmanovanın Şirvanın icra başçısı olarkən həyata keçirdiyi əmlak qanunsuzluğuna etiraz edirdilər. Komitənin işinə dəxli olmayan bu məsələnin bir zərbəsi istər-istəməz H.Hüseynovaya dəydi.\nOnun müavini ilin-günün bu vaxtında əlində transparatlar tutaraq insanların küçəyə çıxmasına səbəb oldu. S.Qəhrəmanova sosial sabitliyin lokal şəkildə pozulmasının ilk səbəbkarı idi. Vətəndaşları küçəyə çıxaran səbəb həmişə sosial zülm və haqsızlıq olur.\nƏgər onun problemi sivil şəkildə həllini tapırsa, aksiya keçirmir. S.Qəhrəmanova isə vəziyyəti o həddə qədər şişirdi ki, insanlar “Sədaqət Qəhrəmanovaya istefa” şüarları ilə küçəyə çıxdılar.\nSöhbət Ziya Əliyev Fəxrəddin oğluna edilən haqsızlıqdan gedir. Mətbuat onun hüquqlarını müdafiəsinə qalxan insanların aksiyasını çəkmişdi.\nMəlum olmuşdu ki, Sədaqət Qəhrəmanova “Bərəkətli” MMC açıb. Sonra BMT İnkişaf Fondundan pul alıb. Fondun qrantı hesabına avadanlıqlar gətirib. Amma həmin yer Ziya Əliyevindir.\nO gündən istifadə edərək həmin yeri saxta sənədlərlə arxiv idarəsində qeydiyyatdan keçirib. “Bərəkət” MMC fəaliyyət göstərməsə də, S.Qəhrəmanovanın məhkəmələrə təsiri nəticəsində ZiyaƏliyevə 12 min manat cərimə ödədiblər.\nİndi yenidən 17 min 300 və 49 000 manat tələb edirlər. Z.Əliyevin sözlərinə görə, bunu Allah götürməz:“Yerdə prezidentimiz, göydə Allahımız, inanırıq ki, bu ədalətsizliyə son qoyulacaq”.\nÜmumiyyətlə, ötən il heç bir əyalətdə belə səs-küylü etiraz aksiyası olmamışdı. Amma komitə sədri Hicran Hüseynovanın müavini Sədaqət Qəhrəmanovaya görə camaat ayağa qalxmağa məcbur qaldı.\nOnlar mübarizələrini davam etdirirlər. Z.Əliyevin yaxınlarından olan Əhədov Abuzər Fərrux oğlu artıq dövlət rəhbərliyinə, müvafiq instansiyalara, eyni zamanda Hicran Hüseynovaya teleqram göndərib.\nA.Əhədov teleqramda iş adamı Z.Əliyevin başına gətirilən müsibətdən, hüquqlarının tapdalanmasından və S.Qəhrəmanova tərəfindən müflis edilməsindən yazıb, prezidentin qanuna uyğun tədbirlər görülməsini xahiş edib.\n170 min dollarlıq skandala nə deyirsiz?\nElə bilərsiniz ki, H.Hüseynovanın adını batıran təkcə müavini S.Qəhrəmanovadır, yanılarsınız. Ondan əvvəl dəkomitənin adı 170 minlik rüşvət skandalına qarışmışdı.\nKomitənin sabiq aparat rəhbəri Səfər İmanova qarşı səsləndirilən 170 min dollarlıq rüşvət qalmaqalı sədr H.Hüseynovanın özünə ağır zərbə oldu. Komitə rəhbəri ittihamları rədd edərək böhtan adlandırmışdı.\nAmma pulu əlindən alınmış şəxs kimi adı keçən Eynur Kərimovun rüşvət qalmaqalının detallarını açıqlaması da H.Hüseynovanın durumunu bir qədər də çıxılmaz etmişdi.\nEynur Kərimov hüquq-mühafizə orqanlarından xahiş etmişdi ki, komitə sədri Hicran Hüseynova ilə üzləşməsi təşkil olunsun. Vəkili Kamandar Nəsibovun sözləri:\n“O, həqiqətən də hazırda ölkədə olmayan Ailə, Qadın və Uşaq Problemləri üzrə Dövlət Komitəsinin (AQUPDK) sabiq Aparat rəhbəri Səfər İmanov vasitəsilə komitə sədri Hicran Hüseynovaya rayon icra hakimiyyəti başçısının müavini vəzifəsinə təyin olunması üçün 170 min dollar verib.\nSəfər İmanov müvəkkilimlə video danışıqlarında təsdiq edib ki, həmin 170 min dolları Hicran Hüseynovanın tapşırığına görə Eynur Kərimovdan alıb.\nEyni zamanda bildirib ki, Hicran Hüseynovanın digər əməlləri barədə onda dolğun məlumatlar da var. Səfər İmanov həmçinin Komitənin tenderlərində rəhbər kimi göstərişləri yerinə yetirib və orda mənimsəmə faktlarının olduğunu da təsdiqəyib.\nHicran Hüseynova mətbuat vasitəsilə Eynur Kərimovu tanımadığını iddia etsə də, Eynur Kərimov komitə sədrinin ona vəzifə söz verdiyini iddia edir.\nƏtraflı olaraq 10-15 dəqiqə komitə sədrinin şəxsi kobinetində olan danışıqlar ona dəlalət edir ki, Hicran Hüseynovanın o məbləğlə bağlı məlumatı var və özü də bir neçə dəfə bildirib ki, səni vəzifəyə təyin edəcəyəm.\nSadəcə mənim adım heç yerdə hallanmasın. Həmin bu məsələdə isə vasitəçi rolunu oynayan Səfər İmanov 170 min dollar məbləği Eynur Kərimovun gözü qarşısında Hicran Hüseynovaya verib”.\nYada salaq ki, komitənin Uşaq problemləri şöbəsinin müdiriCəmilə Bağırovanın da adı uşaq oğurluğu işinə qarışmışdı.Onun qardaşı Daməd Bağırovla keçmiş həyat yoldaşı – Qırğızıstan vətəndaşı Merim Beishekeyeva arasındakı məhkəmə çəkişməsi, uşağını, ABŞ vətəndaşı olan Ceylanı oğurlayıb Dubaydan gizli, sənədsiz, anasının razılığı olmadan Azərbaycana gətirməsi, bu məsələdə Damədin məsuliyyətdən yayınmasında bacısının vəzifəsindən sui-istifadə etməsi uzun müddət komitəni diqqət mərkəzində saxladı.\nOna görə də C.Bağırovanın komitənin və H.Hüseynovanın gücündən qardaşı üçün istifadə eləməsi AQUPDK-nə başucalığı gətirmədi.\nGöründüyü kimi, komitənin və sədrin adı üç hadisəyə qarışıb – rüşvət, Dubay işi və müavin Sədaqət Qəhrəmanovanın sahibkarı müflisləşdirilməsinə görə etiraz aksiyası…\nHər üç hadisənin məsuliyyətini H.Hüseynova qəbul eləmir. Lakin fakt faktlığında qalır ki, komitə sədrinin müavini, şöbə müdiri, aparat rəhbəri hansı əməllərin sahibləridir.\nOnların ucbatından komitə, H.Hüseynova dillərdən düşmür. Bu proseslərin partlayış nöqtəsi isə S.Qəhrəmanovaya etiraz olaraq səs-küylü etiraz aksiyası keçirilməsi oldu.\nSədaqət Qəhrəmanova özü ilə bərabər Hicran Hüseynovanı da batmaqda olan gəmiyə dartdı. Baxmayaraq ki, Sədaqət Qəhrəmanova ittihamları rədd edir, deyilənlərlə razılaşmır.\nAmma A.Əhədov və həmyerliləri Z.Əliyevin arxasında sonuna qədər duracaqlarını, onu müdafiə edəcəklərini, səslərinin prezidentə çatmasına qədər mübarizə aparacaqlarını bildirirlər.\nOnların sözlərinə görə, ortada bir şərləmə, sahibkarı ziyana salmaq faktı var və humanitar bir sektorda komitə sədrinin müavini olan məmur xanım qanunları, dövlət başçısını saymadan istədiyini həyata keçirir.\nÜstəlik, prezident dəfələrlə iş adamlarına şərait yaradılmasından danışıb, onlara mane olmamağa çağırış edib. Amma Sədaqət Qəhrəmanovanın və komitənin rəsmi şəkildə heç bir açıqlaması olmayıb.\nH.Hüseynova fəaliyyəti tez-tez tənqid olunan, boşanmaların artdığı, qadına zorakılığın çoxaldığı bir vaxtda passiv mövqeyi, susqunluğu ilə onsuz da narazılıq yaratmaqla bərabər, kadrlarının qalmaqallı əməlləri ilə gündəmə gəlməsi ilə ikiqat onun prezident qarşısında etimadını sarsıdır, komitənin imicini darmadağın edir. Bu faktların hər biri ilə bağlı adı keçən tərəflərin mövqeyini işıqlandırmağa hazırıq.\nShort URL: http://www.cumhuriyyet.net/?p=126218


Rusiyanın 10 ən zəngin ailəsinin siyahısı açıqlandı |\n“Forbes” jurnalı artıq üçüncü ildir ki, Rusiyanın ən zəngin sülalələrinin reytinq siyahısını dərc edir.\nRusiyanın ən zəngin ailələrinin builki siyahısında ilk yeri indiki adı “Safmar” olan “BİN” qrupunun yaradıcısı Mixail Gutseriyevin ailə klanı tutub.\nBir il əvvəl də bu ailə siyahıda birinci yerdə idi. “Forbes”un dəyərləndirməsinə görə, ailənin varidatı bir il ərzində 2,5 dəfə artaraq 9,8 milyard dollara çatıb.\nAiləyə Mixail Gutsariyevin özü, onun kiçik qardaşı Sait-Salam Gutsariyev və bacısı oğlu Mixail Shishkhanov daxildir. Milyarderlər bankları, təqaüd fondlarını, developer və neft şirkətlərini satın alıblar. “Forbes” yazır ki, Gutseriyevlər bu sövdələşmələrdən ötrü gərəkən kapitalı xaricdə toplanmış rezervdən əldə ediblər.\nİkinci yerin sahibi isə ötən ilki kimi yenə də Rotenberglər ailəsidir. “Forbes” onların varidatının 2,8 milyard dollar dəyərində olduğunu yazır. Ailəni Arkadiy Rotenberq, oğlu İqor və qardaşı oğlu Roman təmsil edirlər. Arkadiy Rotenberqin şirkəti məşhur Kerç körpüsünün (Rusiyanın Ukraynadan ilhaq etdiyi Krım yarımadasını Rusiyaya birləşdirəcək çoxmilyonlu körpü-red.) tikintisi ilə məşğuldur.\nReytinq cədvəlində üçüncü yeri 2,8 milyard dollarla Aleksey və Dmitriy Ananyev qardaşları tuturlar. Onlar iki iri bankın, “Texnoserv” sistem inteqratorunun, “Promsvyaznedvijimost” developer şirkətinin və iki mətbəənin sahibidirlər.\n2.4 milyard dollarla dördüncü yerə çıxmış ata və oğul Shamalovlar isə siyahıda yenidirlər. Kiçik Shamalovun varidatının əsasını “Sibur” neft-kimya şirkətindəki payı təşkil edir. O, şirkətin səhmlərinin 21,3%-nin sahibidir.\nBaş nazirin həştəq biabırçılığı\nTramp Paşinyanı təbrikt etdi – Qarabağla bağlı mesaj


12 Baxışlar· 29 May 2020\n1983-cü ildə New Yorker Chris Potamitis (Hemsworth) yerli polis akademiyasına girə bilmir və Empire State zirehli yük maşını şirkəti ilə təhlükəsizlik işçisi vəzifəsinə müraciət edir. Chris, şirkətin ən yaxşı dostu Eddie (Angarano) ilə əlaqəli təhlükəsizlik barədə danışmaqda səhv edir və qısa müddətdə orada saxlanılan bol pul yığımlarını qarət etmək üçün mükəmməl bir sxemə çəkilir - nəticədə ən böyük pul topusu (11 milyon dollar) çıxacaq. ABŞ tarixindəki bu nöqtə. Səhmlər artmaqda davam etdikcə Chris və Eddie izləri isti olan veteran NYPD Detektivi James Ransone (Johnson), habelə çimərliklərində bir iş çəkdiyini bilmək istəyən yerli cinayətkar patronları üstələməlidir. günahkarlar fəsadlarını çəkirlər.


Məcəlləyə dəyişikliklərin əksəriyyəti bu məsələyə aiddir - VERGİLƏRDƏN AÇIQLAMA - FED.az\nMəcəlləyə dəyişikliklərin əksəriyyəti bu məsələyə aiddir - VERGİLƏRDƏN AÇIQLAMA\n19:46 8 Aprel 2019\nVergi Məcəlləsinin 300-dən çox maddəsinə edilən dəyişikliyin əksəriyyəti "kölgə iqtisadiyyatı"nın aradan qaldırılmasına yönəldilib.\nFED.az-ın məlumatına görə, Vergilər Nazirliyinin Media və kommunikasiya mərkəzindən bildirilib ki, 2019-cu il üzrə vergi xidmətinin əsas prioritetləri dəyişməz qalır. Bu, ilk növbədə, "kölgə iqtisadiyyatı"nın aradan qaldırılması istiqamətində görüləcək işlərdir.\nNazirlik "kölgə iqtisadiyyatı"nın və vergidən yayınmanın miqyasının azaldılması, gəlirlərin leqallaşdırılması istiqamətində mühüm tədbirlər həyata keçirir. Buraya, ilk növbədə, vergi qanunvericiliyinə edilmiş dəyişikliklər və vergi-gömrük əlaqələndirilməsi yolu ilə uçotun izlənilməsi imkanlarının bərqərar olması - vahid risk platformasının yaradılması daxildir.\nVergi Məcəlləsinin 300-dən çox maddəsinə dəyişiklik edilib ki, bunların böyük əksəriyyəti "kölgə iqtisadiyyatı"nın aradan qaldırılmasına yönəldilib. Buraya, ilk növbədə, özəl sektorda çalışan işçilərin əməkhaqqından tutulan gəlir vergisi üzrə vergi yükünün əhəmiyyətli dərəcədə azaldılması, əmək müqaviləsi bağlamadan işçilərin işə cəlb olunmasına görə işəgötürənə tətbiq edilən maliyyə sanksiyalarının artırılması, malların sənədsiz dövriyyəsinə, o cümlədən malların sənəd təqdim edilmədən satılmasına və alınmasına, habelə xərclərin sənədlərlə rəsmiləşdirilməməsinə və vergidən azad olunan gəlirlərin sənədləşdirilməməsinə və bəyan edilməməsinə görə maliyyə sanksiyalarının tətbiqi, dövlət orqanları ilə aparılan elektron məlumat mübadiləsinin genişləndirilməsi daxildir.\nBundan başqa, səyyar vergi yoxlamalarının sayının kəskin azaldılması, biznes əməliyyatlarının elektron qaimə-faktura ilə rəsmiləşdirilməsi, aksizli məhsullar üzərində nəzarət tədbirlərinin gücləndirilməsi, iri biznes subyektləri ilə müntəzəm görüşlərin keçirilməsi mühüm addımlar hesab edilə bilər.\n2018-ci ildə "kölgə iqtisadiyyatı"nın miqyasının azaldılması vergi xidmətinin başlıca istiqaməti olub. Bəzi sektorlarda, xüsusilə aksizli malların istehsalı və satışı, tibbi xidmətlər sektoru, şəbəkə ticarəti kimi sahələrdə nəzarət tədbirləri gücləndirilib. Vergi orqanlarının keçən il iri topdansatış müəssisələrində apardığı vergi nəzarəti tədbirləri zamanı 930 milyon manat, şəbəkə marketləri üzrə 122 milyon manat, özəl tibb xidmətləri sahəsində 230 milyon manatdan çox dövriyyənin gizlədildiyi aşkar olunub. Bu rəqəmlər yalnız vergi orqanlarının nəzarət tədbirlərinə cəlb olunmuş bəzi sektorlardakı vergiödəyicilərini əhatə edir. Bu, milyonlarla manat verginin və sosial ödəmələrin büdcədən yayındırılması deməkdir.\nVergilər Nazirliyi biznes münasibətlərinin digər tərəfi olan vətəndaşları da bu prosesə cəlb etmək niyyətindədir. Yalnız inzibati mexanizmlə yüksək nəticəyə nail olmaq mümkün deyil, mütləq təşviq mexanizmi də formalaşdırılmalıdır. Başqa sözlə, nağdsız və nağd alış-verişdə ƏDV-nin geri qaytarılması yolu ilə vətəndaşı bu prosesə qoşaraq ümumi biznesin leqallaşdırılmasına nail olmaq mümkündür.\nHəmçinin elektron ödəmələrin geniş tətbiqi "kölgə iqtisadiyyatı"nın miqyasını azaltmağa kömək etməklə, onun qarşısını alan ən mühüm amildir. Elektron ödəmələrin çoxluq təşkil etdiyi Böyük Britaniya və Qərbi Avropa ölkələrində "kölgə iqtisadiyyatı" çox cüzidir. Araşdırmalara görə, ardıcıl 4 il müddətində elektron ödəmələrin həcminin illik 10 faiz artırılması "kölgə iqtisadiyyatı"nın həcmini 5 faiz aşağı salır. İşveç kimi bir ölkədə restoranlar artıq nağd ödəniş qəbul etmir.\nAzərbaycanda "kölgə iqtisadiyyatı"nın səviyyəsi haqqında beynəlxalq təşkilatlar və yerli müstəqil ekspertlər tərəfindən müxtəlif fikirlər səsləndirilir və onun həcminin azaldılması tövsiyə olunur. Ölkəmizdə son illərdə aparılan köklü islahatlar nəticəsində "gizli iqtisadiyyat"ın həcmi getdikcə azalsa da, onun mövcud miqyası hələ də arzuolunan səviyyədə deyil. Vergilər Nazirliyi iqtisadiyyatın "kölgədən" çıxarılması istiqamətində tədbirləri bundan sonra davam etdirəcək.


“Bu, həm Azərbaycan müəlliminin, həm də TOPs proqramının uğurudur” – 724 News\nMay ayının 20-sində TOPs layihəsinin 5-ci mövsümündə Bakı şəhəri Nizami rayon 220 saylı məktəb liseydə “İdman Festivalı ” keçirilib.\nİdman Festivalında inklüziv təhsil alan şagirdlər də daxil olmaqla ümumilikdə 250 nəfərə yaxın şagird iştirak etmişdir. “İdman Festivalı”nda şagirdlər müxtəlif idman fəaliyyətlərindən ibarət olan estafetlərdə öz bacarıqlarını nümayiş etdirmiş və musiqili əyləncəli proqramlarla çıxış etmişlər. Festivalda uşaqların çıxışlarını Azərbaycan Respublikası Təhsil Nazirliyi, British Council Azərbaycan və Britaniya Səfirliyinin nümayəndələri, Azərbaycan Dövlət Bədən Tərbiyəsi və İdman Akademiyası (ADBTİA) və “İnkişaf Naminə İdman” İctimai Birliyinin rəsmiləri, məktəbin müəllim kollektivi və valideynlər izləmişlər.\nMəktəb liseyin fiziki tərbiyə müəllimi Gülyana Özcan bildirib ki: “Məktəbimiz TOPs layihəsinə ilk cəlb olunmuş məktəblərdən biridir. Artıq 5 ildir ki, məktəbimizdə belə İdman Festivalları mütəmadi olaraq keçirilir. TOPs təlimlərini keçmiş bütün fiziki tərbiyə müəllimlərimiz həm nəzəri biliklərini, həm də praktiki peşə bacarıqlarını artırmaqla şən, təhlükəsiz və inklüziv dərs prosesləri qururlar. Belə formada keçirilən dərslər şagirdlər tərəfindən çox bəyənilir və uşaqlar növbəti dərslərə daha həvəslə gəlirlər. İdman Festivallarında isə onlar həm fiziki, həm də incəsənət bacarıqlarını daha geniş şəkildə nümayiş etdirirlər. Ən maraqlısı isə odur ki, məktəbimizin inklüziv siniflərində təhsil alan şagirdlər də bu fəaliyyətlərdə aktiv formada iştirak edirlər.\nTOPs proqramı indiyə qədər Azərbaycanda çətin olan bir işin öhdəsindən gəlib. Əvvəllər xüsusi qayğıya ehtiyacı olan uşaqlar fiziki tərbiyə dərslərindən kənarda qalırdı və ayrı-seçkilik yaranırdı. Bu hal müəllimlər üçün da arzuolunmaz idi. TOPs proqramı sayəsində artıq inklüziv siniflərdə təhsil alan bütün şagirdləri fiziki tərbiyə dərslərinə asanlıqla cəlb etmək, onların aktiv iştirakını təmin etmək olur. Bu, həm Azərbaycan müəlliminin, həm də TOPs proqramının uğurudur”.\nQeyd edək ki, Azərbaycanda proqramın tətbiqinə pilot layihə kimi 2014-cü ildən start verilib. 2018-2019 tədris ilində TOPs proqramına əlavə olaraq 100 ümumtəhsil məktəbi qoşularaq Bakı, Sumqayıt şəhərləri ilə yanaşı Abşeron, Qobustan, Şamaxı, İsmayıllı, Qəbələ, Laçın və Qubadlı rayonları üzrə layihəyə cəlb olunan məktəblərin ümumi sayı 250-yə çatdırılmışdır. Cari tədris ilində TOPs layihəsinə yeni cəlb olunan ümumi təhsil müəssisələrindən 600 nəfərə yaxın fiziki tərbiyə və ibtidai sinif müəllimi TOPs təlimlərindən keçərək sertifikatlanmışlar. Müasir təhsil texnologiyasının tətbiqi ilə həyata keçirilən fiziki tərbiyə fənlərindən əlavə olaraq daha 100,000 nəfərə yaxın şagirdin faydalanması gözlənilir.


İndiyədək 8103-ə göndərilən SMS-lərin sayı açıqlandı | Report.az\nİndiyədək 8103-ə göndərilən SMS-lərin sayı açıqlandı Bu günə qədər 8103 qısa nömrəsinə göndərilən SMS-lərin sayı məlum olub.\n13 Aprel , 2020 15:29\nBu günə qədər 8103 qısa nömrəsinə göndərilən SMS-lərin sayı məlum olub.\n“Report” xəbər verir ki, bu barədə Prezident yanında Vətəndaşlara Xidmət və Sosial İnnovasiyalar üzrə Dövlət Agentliyinin tabeliyində Elektron Hökumətin İnkişafı Mərkəzinin direktoru Fariz Cəfərov "Real" TV-nin efirində deyib.\nOnun sözlərinə görə, bu günə kimi 8103 qısa nömrəsinə 8,2 milyon SMS göndərilib:\n“Bunların da təqribən 64 faizinə müsbət cavab verilib. İlk günlərdə təqribən 62 faiz SMS yanlış format, aidiyyəti olmayan sözlərlə göndərilmişdi. Bu faiz get-gedə düzəlmək üzrədir. Son günlərin - dünən və bu günün statistikasına baxanda müsbət cavalandırma 80 faiz təşkil edib. İlk günlərdə isə sui-istifadə halları olurdu, yəni müəyyən nalayiq sözlər yazan və ya aidiyyəti olmayan ifadələrlə SMS göndərən şəxslər var idi. Daxili İşlər Nazirliyi tərəfindən də həmin şəxslər barəsində müəyyən tədbirlər görülür”.\nRus versiyası Названо число SMS-сообщений, отправленных на номер 8103


Yer kürəsində güclü maqnit qasırğası gözlənilir » INFORM.az - Information Portal\nINFORM.az » Gündəm » Yer kürəsində güclü maqnit qasırğası gözlənilir\nBu gündən başlayaraq Yer kürəsində maqnit qasırğası gözlənilir. Qasırğa sabah axşam saatlarına qədər davam edəcək.\nBu barədə Rusiya Elmlər Akademiyasının alimi Anatoli Belov açıqlama verib.\nAlimin sözlərinə görə, Günəşdə baş verən partlayış nəticəsində güclü maqnit qasırğası müşahidə olunacaq. O, qasırğanın həm rabitə cihazları, həm də insan səhhətinə təsir edəcəyini deyib. İnsanlarda təzyiq, baş ağrısı, ürək, yuxusuzluq və stress müşahidə edilə bilər. Təkcə xəstə deyil, sağlam insanlar da bu dəyişikliyi hiss edə bilər. Maqnit fırtınası müşahidə olunan saatlarda insanlara çox maye içmək, spirtli içkilərdən uzaq durmaq məsləhət görülüb.\nAzərbaycan Milli Elmlər Akademiyasının (AMEA) N.Tusi adına Şamaxı Astrofizika Rəsədxanasının Günəş və Günəş-Yer şöbəsinin müdiri Namiq Cəlilov açıqlamasında hazırda Günəşdə gedən prosesləri izlədiklərini, lakin güclü qasırğa gözlənilmədiyini dedi:\n“Günəşdə aktivlik hər 11 ildən bir müşahidə edilir. Bu cür hadisələrin izahını alimlər müəyyən edə bilmirlər. Aktivlik sona yaxınlaşanda intensivlik artır. 2013-cü ildən bu vaxta qədər aktivlik minimuma doğru enir, tez-tez fırtınalar müşahidə edilir. Gün ərzində Günəşdə ən azı 4 partlayış baş verir. Onların yerə yönəlmə ehtimalı azdır. Günəşdəki partlayışların Yerə təsirini NASA-nın iki süni peyki müəyyən edir. Günəşdə gözlənilən fırtınalar zamanı 5 cür təlatüm olur, bu gün gözlənilən ən aşağı E1 kateqoriyalıdır. Hazırda Günəşdə baş verən prosesləri onlayn rejimdə izləyə bilirik. Onun şərq istiqamətində bir partlayış baş verib, Yerə çatma ehtimalı çox azdır. Bu fırtınanın Yer kürəsinə təsiri hiss olunmayacaq. Ümumiyyətlə, Günəşdə baş verən prosesləri ilk olaraq şimal qütbünə yaxın ölkələr hiss edirlər. Azərbaycan cənuba daha yaxın olduğuna görə, ölkəmizdə fırtınaların zərbə dalğası daha az hiss edilir”.\nN.Cəlilov Günəşdəki partlayışın hansı məqamda təhlükəli olmasına da aydınlıq gətirib. Onun sözlərinə görə, partlayış Günəşin ortasında baş verib, Yerə tuşlanıbsa, atılan qaynar plazma Yerə çatır. Bu zaman Yeri silkələyir, böyük sürətlə gələndə Yerin atmosferinə çatır.\n“Bu zaman insanlar, texnika yerin maqnit sahəsinin silkələnməsini, maqnit qasırğalarını hiss edirik. Son vaxtlar maqnit qasırğaları çox da güclü olmur. Əsasən, ürək-qan damar sistemi xəstəlikləri olanlar bu təsiri hiss edirlər. Bu qasırğalar çox da böyük fəlakətə səbəb olmur. Maqnit qasırğası proqnozu veriləndə xəstə insanlar nisbətən sakit vəziyyətdə olmalıdırlar, sağlam insanlar isə heç hiss etmirlər. Texniki avadanlıqlara təsirinə gəldikdə, 20-30 il əvvəl belə təhlükə var idi. İndi süni peyklərin öz müdafiə sistemləri var. Çox güclü qasırğa baş verəndə süni peyklərin işi ona uyğun tənzimlənir”.\n17 sentyabr / 12:47\nGünəşdə nəhəng qasırğa\n15 sentyabr / 22:35\nYer kürəsində maqnit qasırğası baş verəcək\n26 avqust / 10:49\nGünəşdə vəziyyət sabitləşib\n27 iyun / 17:20


Ana səhifə » Müsahibə » Azərbaycan beynəlxalq dialoq və əməkdaşlıq məkanıdır\n- Məlahət xanım, məlum olduğu kimi, son illər ölkəmizdə bütün sahələr üzrə vacib islahatlar həyata keçirilib. Bu islahatların əhəmiyyəti nədən ibarətdir?\n- Son illər ərzində ölkəmizdə bütün sahələri əhatə edən sistemli və kompleks islahatlar aparılıb, Azərbaycan iqtisadiyyatının dayanıqlı və dinamik inkişafı təmin edilib. Məhz ötən dövrdə aparılan islahatların nəticəsidir ki, Azərbaycanda yüksək rəqabət qabiliyyətinə malik iqtisadiyyat formalaşıb. Təsadüfi deyil ki, ölkəmizin sosial-iqtisadi inkişaf sahəsindəki göstəriciləri bütün dünya üzrə ən yaxşılardan hesab edilir. Digər tərəfdən, Azərbaycanın dinamik inkişafı, iqtisadi və sosial sferada əsaslı pozitiv dəyişikliklərin həyata keçirilməsi, cəmiyyət həyatının bütün sahələrində müşahidə olunan yeniləşmə dövlət idarəçiliyi sisteminin təkmilləşdirilməsini, səmərəliliyin yüksəldilməsini, çevik və məqsədyönlü fəaliyyət göstərən yeni idarəetmə strukturunun formalaşdırılmasını zərurətə çevirib. Bu mənada Azərbaycan Respublikasının Prezidenti İlham Əliyev tərəfindən 14 yanvar 2019-cu il tarixində struktur islahatları istiqamətində mühüm qərarlar qəbul edilməsi xüsusi əhəmiyyətə malikdir.\n- Sizcə, struktur islahatları perspektiv üçün nələr vəd edir?\n- Ümumiyyətlə, Prezident İlham Əliyevin son günlərdə struktur islahatları ilə bağlı imzaladığı müvafiq fərmanlar ölkəmizin hazırkı inkişaf mərhələsində meydana çıxan çağırışlara tam uyğundur. İdarəetmədə aparılan islahatlar Azərbaycanın yeni mərhələdə daha da inkişafına təkan verəcək. Azərbaycan demokratik və sivil idarəetməni əsas xətt kimi seçib və bu kontekstdə digər aparıcı dövlətlərlə təcrübə mübadiləsinə tam açıqdır. Azərbaycan dünya dövlətlərində idarəetmə sahəsində özünü göstərən prosesləri diqqətlə izləyir və müasir dövrün tələblərinə uyğun strukturlar yaradır. Bütövlükdə, ölkə Prezidentinin struktur islahatları ilə bağlı müvafiq fərmanlar imzalamasında məqsəd Azərbaycanda dövlət idarəçiliyinin daha da təkmilləşdirilməsi, dövlət orqanlarının və qurumlarının fəaliyyətinin optimallaşdırılması və dövlət büdcəsi vəsaitindən səmərəli istifadənin təmin edilməsidir. Yəni Azərbaycanın dövlət başçısı çevik surətdə struktur islahatlarını inkişaf etdirir. Azərbaycanın dinamik inkişafı ölkəmizdə yeni idarəetmə strukturunun formalaşdırılmasını zərurətə çevirib. Burada strateji uğurların davamlılığını təmin etmək üçün daha səmərəli şərtlər formalaşdırmaq ciddi əhəmiyyət kəsb edir. Təbii ki, bu zaman paralel strukturlar, səmərəliliyi lazımi səviyyədə olmayan qurumlar və kifayət qədər çevik fəaliyyət mexanizminə malik olmayan təşkilatlar idarəetmə vahidi kimi əvəzlənməlidir. Həmin işlərin reallaşması üçün isə sistemli islahatlar aparılmalıdır. Prezident İlham Əliyevin imzaladığı müvafiq fərmanlar bu kontekstdə olduqca əhəmiyyətli sənədlər olmaqla Azərbaycanda milli dövlət quruculuğu kursunun bütün prinsiplərinə tam uyğundur.\n- Məlahət xanım, son illər Azərbaycanın beynəlxalq müstəvidə də nüfuzu əhəmiyyətli dərəcədə artmaqdadır. Bu reallığın əsasında hansı amillər dayanır?\n- Regionumuzun lider dövləti olan Azərbaycan balanslaşdırılmış və milli maraqlara əsaslanan xarici siyasət kursu həyata keçirir. Bunun məntiqi nəticəsi kimi, respublikamızın beynəlxalq mövqeyi mütəmadi olaraq möhkəmlənir, Azərbaycan müasir beynəlxalq münasibətlər sistemində etibarlı tərəfdaş kimi tanınır. Milli maraqlara uyğun olaraq reallaşdırılan xarici siyasət sayəsində ölkəmiz həm ikitərəfli münasibətlər, həm də beynəlxalq təşkilatlar çərçivəsində səmərəli və qarşılıqlı faydalı əməkdaşlıq əlaqələri formalaşdırıb. Azərbaycanın xarici siyasəti dinamik və praqmatik xarakter daşıyır, ölkəmizin milli maraqlarının təmin olunmasına xidmət edir.\nDigər tərəfdən, Cənubi Qafqaz regionunun lider dövləti olan, müasir dünyada etibarlı tərəfdaş kimi tanınan Azərbaycan həm də beynəlxalq dialoq və əməkdaşlıq məkanıdır. Regionun siyasi, iqtisadi və humanitar mərkəzi kimi çıxış edən respublikamız sivilizasiyalararası dialoqun inkişafına əhəmiyyətli töhfələr verməklə yanaşı, mühüm siyasi, iqtisadi, mədəni və humanitar xarakterli beynəlxalq tədbirlərə uğurla ev sahibliyi edir. Eyni zamanda, Azərbaycan öz təklif və təşəbbüsləri ilə dünyada sülhün və təhlükəsizliyin möhkəmlənməsinə, qlobal xarakterli problemlərin həllinə dəyərli töhfələr verir. Bütövlükdə, Azərbaycan qlobal və regional səviyyəli tədbirlərə ev sahibliyi edən, bütün dünyanın diqqət mərkəzində olan mühüm məsələlərin müzakirə olunduğu siyasi, iqtisadi və humanitar mərkəz kimi tanınır. Azərbaycan beynəlxalq səviyyədə strateji dialoq və qarşılıqlı etimad mühitinin formalaşmasına öz töhfəsini verir. Beləliklə də, Azərbaycanın həyata keçirdiyi qlobal iqtisadi layihələr, ölkəmizin təşəbbüsü və fəal iştirakı ilə formalaşan yeni əməkdaşlıq formatları regionda iqtisadi və sosial rifahın, təhlükəsizlik və qarşılıqlı səmərəli əməkdaşlıq mühitinin yaranması və inkişafına mühüm təsir göstərir.\nAzərbaycanın xarici siyasətində qonşu dövlətlərlə münasibətlərə də mühüm yer verilir. Bu gün ölkəmiz, işğalçı Ermənistan istisna olmaqla, bütün qonşu dövlətlərlə yüksək əlaqələrə malikdir. Buna misal olaraq xatırladım ki, Azərbaycan və Rusiya prezidentləri 2018-ci ildə 6 dəfə görüşüblər, ölkə başçıları arasında mövcud olan şəxsi dostluq münasibətləri iki ölkə arasında bütün istiqamətlər üzrə əlaqələrin inkişafına olduqca mühüm təsir göstərir. Azərbaycan, eyni zamanda, qonşu İranla əlaqələrini daha da genişləndirir, iki ölkənin rəhbərləri arasında isti münasibətlər qarşılıqlı əməkdaşlığın inkişafına pozitiv təsir göstərir. Türkiyəyə gəlincə isə, Azərbaycan müstəqillik illərində qardaş ölkə ilə münasibətlərini yeni keyfiyyət mərhələsinə yüksəltməyə nail olub, siyasi, iqtisadi, mədəni və digər sahələrdə qarşılıqlı əlaqələrin daha da intensivləşməsi “bir millət, iki dövlət” şüarına yeni məzmun gətirib. Eyni zamanda, ölkəmiz Gürcüstanla da strateji tərəfdaşlıq əlaqələri qurub, həyata keçirilən transmilli layihələr qonşu ölkənin inkişafı, təhlükəsizliyinin təmin edilməsində olduqca mühüm faktora çevrilib.\n- Yeni reallıqlar Ermənistan-Azərbaycan Dağlıq Qarabağ münaqişəsinin ədalətli həllinə necə təsir göstərə bilər?\n- Prezident İlham Əliyevin rəhbərliyi ilə həyata keçirilən siyasət nəticəsində Azərbaycan region ölkələri ilə əlaqələrini inkişaf etdirməklə, bu əlaqələri strateji tərəfdaşlıq səviyyəsinə yüksəltməklə bölgədə təhlükəsizliyin bərqərar olmasına, inkişafa mühüm töhfə verib və bu zəmində formalaşan yeni reallığın müəllifinə çevrilib. Ötən illər ərzində uğurla reallaşdırılan siyasət Ermənistan-Azərbaycan Dağlıq Qarabağ münaqişəsinin həlli prosesi ilə əlaqədar bölgədə yeni reallığın yaranmasına səbəb olub. Məlumdur ki, Ermənistan-Azərbaycan Dağlıq Qarabağ probleminin həlli Azərbaycan xarici siyasətinin əsas prioriteti olmaqla bərabər, ölkəmizin ərazi bütövlüyünün bərpası və sərhəd toxunulmazlığının təmin olunmasını milli diplomatiyamız qarşısında məqsəd kimi müəyyənləşdirir. Bunun üçün Azərbaycan ötən illər ərzində mühüm, dərin strateji diplomatiya siyasəti həyata keçirməklə ilk növbədə problemin həlli ilə bağlı yeni şərtlər formalaşdırmağa nail olub. Bu şərtlərin formalaşdırılması isə mühüm strateji istiqamətlər üzrə müəyyən edilmiş ardıcıl və məqsədyönlü siyasət sayəsində mümkün olub. İlk növbədə beynəlxalq aləmdə Azərbaycanın nüfuzunun artırılması, regional və beynəlxalq təşkilatlarla ölkəmizin bərabərhüquqlu tərəfdaşlığa nail olması, ikinci isə regionda ermənilərlə ənənəvi əlaqələri olan və daha çox Ermənistanın tərəfdaşı kimi tanınan ölkələri öz tərəfdaşına çevirməsi siyasəti həyata keçirilib.\nAzərbaycanın inkişafı və beynəlxalq əməkdaşlığını daha da inkişaf etdirməsinin fonunda işğalçı Ermənistan öz ənənəvi tərəfdaşlarını itirməsi, küncə sıxılması, sosial və iqtisadi kataklizmlər yaşaması ilə diqqəti cəlb edir. Bir sözlə, görünən odur ki, Prezident İlham Əliyevin rəhbərliyi ilə həyata keçirilən siyasət nəticəsində Azərbaycanın regionda yaratdığı yeni geosiyasi reallıq Dağlıq Qarabağ münaqişəsinin ölkəmizin maraqları çərçivəsində, beynəlxalq hüququn norma və prinsipləri əsasında həllinə tam zəmin yaradıb.


Kleptokratların Qərbə təsirinə qarşı mübarizə gücləndirilməlıidir\n2017 Oktyab 12 ( Cümə axşamı ) 10:44:56\nVaşinqton/12.10.17/Turan: Çərşənbə günü Vaşinqtonda Qərb demokratiyalarının avtoritar rejimlərlə bağlı siyasətinə həsr olunmuş dinləmələrdə ekspertlər və keçmiş diplomatlar iştirak ediblər.\nMüasir kleptokratik rejimlərin öyrənilməsi üçün təsis edilən Hadson İnstitutunda yaradılan iki ekspert qrupu kleptokratik normaların Qərbə ixracı metodları haqda hesabat təqdim ediblər. Hesabatda Qərb demokratiyasını pozmaq üçün avtoritar postsovet rejimlərinin istifadə etdikləri metodlar və bunun qarşısının alınması yolları təhlil edilir.\n"Biz bu cür "dəyərlər"dən Qərbə hansı təhlükənin olduğunu və bunun qarşısının necə alınmasını daha yaxşı başa düşməliyik", - sənədin müəllifi İlya Zaslavskaya bildirib.\n1991-ci ildə sovet imperiyası çökərkən ümid vardı ki, azad seçkilərə, səlahiyyət bölgüsünə və qanunun aliliyinə əsaslanan Qərb demokratiyası və liberal kapitalizm, nəhayət, postsovet ölkələrində də kök salacaq.\nAncaq Qərb özünün demokratik normalarını ixrac etmək əvəzinə bu gün öz dəyərlər sisteminə koordinasiya olunmuş hücumların obyektinə çevrilir.\n"Avtoritarizm, korrupsiya və kleptokratiya ələ- ələ addımlayır və bir-birini möhkəmləndirir. Qərb korrupsiya və avtoritarizmin qarşısını almaq üçün səylərini ikiqat artırmalıdır", - ABŞ dövlət katibinin keçmiş köməkçisi Devid Kramer bildirib.\nO əlavə edib ki, Qərbə yol tapan pullara böyük diqqət yetirlməlidir.\n"Azadlıq" radiosunun keçmiş rəhbəri Ceffri Gedmin bildirib ki, bəzi Qərb dairələri kleptokratlarla əlbir olub. "Odur ki, biz öz hərəkətlərimizdən də xəbərdar olmalıyıq", - o qeyd edib.\nABŞ-ın Azərbaycandakı keçmiş səfiri Riçard Kozlariç deyib ki, korrupsiyaya uğramış indiki liderlər nəsli "özünü çox rahat hiss edir, heç nədən utanmır".\n"Onlar əvvəlki nəsildən daha təhlükəlidir. Hətta Heydər Əliyevin idarəçiliyi dövründə nəzarət edilən proses vardı və adamlara öz üstünlüklərini və əldə etdikləri gəlirləri açıq nümayiş etdirməyə imkan verilmirdi. O vaxtlar müəyyən intizam və məsuliyyət vardı", - o bildirib.\nR.Kozlariçin fikrincə, Qərb sanksiyalar tətbiq etməklə və şəffafıq üzərində çox işləməklə "daha aqressiv" hərəkət etməlidir. "Bu, Birləşmiş Ştatlar üçün milli təhlükəsizlik problemidir", - o vurğulayıb.\n"Biz həqiqətən sanksiyalar üzərində düşünməliyik, bu, konkret hökumət məmurlarına qarşı maliyyə sanksiyaları da ola bilər", - o qeyd edib.-25B-


Oxu.az - Bu gün Yerin yaxınlığından asteroid keçəcək\nBu barədə Azərbaycan Milli Elmlər Akademiyası Nəsrəddin Tusi adına Şamaxı Astrofizika Rəsədxanası məlumat yayıb.\n7482 (1994 PC1) asteroidi cari ildə Yerə yaxınlaşacaq asteroidlərdən ən böyüyüdür. Səma cismi Bakı vaxtı ilə 19 yanvar saat 01:51-də yerə ən yaxın nöqtədən keçəcək. Hesablamalara görə, bu, növbəti 200 il üçün asteroidin ən böyük yaxınlaşması olacaq.\nAsteroidin Yerə nəzərən sürəti 19.56 km/san təşkil edir və onu kiçik ölçülü teleskopla 10 ulduz ölçüsündə müşahidə etmək mümkündür.


Paşinyanın “Miatsum sərsəmləməsinə” Azərbaycanın rəsmi cavab reaksiyalarında dəqiq məqamlar...\n7 Avq. 2019 16:12\nErmənistanın Baş nazirinin Azərbaycanın işğal olunmuş ərazilərinə qanunsuz səfər edərək Xankəndi şəhərində “Qarabağ Ermənistandır”, “miatsum” kimi sərsəm bəyanatlarla çıxış etməsi Azərbaycanda ciddi rezonans doğurub. Paşinyanın həmin addımına rəsmi dairələr sərt reaksiya verib.\nAzərbaycan Respublikası Prezidenti Administrasiyasının Xarici siyasət məsələləri şöbəsinin müdiri Hikmət Hacıyev qeyd edib ki, Dağlıq Qarabağ Azərbaycandır! Dağlıq Qarabağ Azərbaycanın tarixi torpağıdır və ayrılmaz hissəsidir. Beynəlxalq ictimaiyyət Dağlıq Qarabağ daxil olmaqla, Azərbaycanın ərazi bütövlüyü və suverenliyini tanıyır və dəstəkləyir. Azərbaycan dövləti və xalqı Ermənistanın işğalçılıq və qanlı etnik təmizləmə vasitəsilə ölkəmizin ərazi bütövlüyünü pozması ilə heç vaxt barışmayacaq və Dağlıq Qarabağın Ermənistana birləşdirilməsi cəhdlərinə imkan verməyəcək.\nArdınca Azərbaycan Respublikası Xarici İşlər Nazirliyi (XİN) bəyanat yayıb. Bəyanatda deyilir ki, Ermənistan Baş nazirinin 5 avqust tarixində Azərbaycanın hazırda Ermənistan silahlı qüvvələrinin işğalı altında saxlanan Dağlıq Qarabağ bölgəsinin Xankəndi şəhərində “ümumerməni oyunları”nın açılışında çıxış edərək, reallıqdan tamamən uzaq olan populist bəyanatlar səsləndirməsi onun bölgədə və ümumiyyətlə, dünyada baş verənlərdən xəbərsiz və nə dərəcədə aciz birisi olduğunu nümayiş etdirir.\nRəsmi reaksiya ilə yanaşı, müstəqil qurumlar, politoloqlar, siyasətçilər də Paşinyanın son addımlarına sərt reaksiya veriblər. Həmin reaksiyaların sırasında hətta Azərbaycanı radikal addımlar atmağa səsləyən də olub. Bu xüsusda tez bir zamanda Azərbaycanın hərbi əməliyyatlara başlamasının, danışıqlar prosesindən çıxmasının zəruri olduğu vurğulanıb. Ancaq Azərbaycanın verdiyi rəsmi reaksiyalardan görünür ki, yeri gəlsə, bütün həmin variantlar da nəzərdən keçirilə bilər. Bu baxımdan da maraqlıdır, Azərbaycanın Paşinyanın son “miatsum” sərsəmləməsinə verdiyi cavabı qənaətbəxş saymaq olarmı?\nPolitoloq Yeganə Hacıyeva qəzetimizə bildirdi ki, Azərbaycanın son davranışları çox doğrudur: “Qeyd edim ki, Ermənistanın siyasi səriştəsiz, təhlükəsizlik proseslərində təcrübəsiz, populist Baş naziri və komandası ölkəsində hər keçən gün daha çox nüfuz itirir.\nKüçələrdən hakimiyyətə gəlmiş Nikol Paşınyan və komandasının dövlət aparatının idarəçiliyi elə küçədə etirazçı kütlə liderinin idarəçiliyidir. Kütlənin idarə olunmasına yarayan populizm dövlət idarəçiliyinə yaramır. Bu isə, yuxarıda qeyd etdiyim kimi, Paşinyana hər keçən gün daha çox nüfuz itkisi gətirir. Sosioloji araşdırmalar və sorğuların nəticəsi belədir ki, inqilabın əvvəlində Paşınyanın arxasınca gedən kütlə belə xəyal qırıqlığına uğrayıb və artıq sıravi erməni vətəndaşa aydındır ki, ölkəni səriştəsiz və boşboğaz bir Baş nazir idarə edir.\nBelə olan halda, Paşınyan və komandasının, özündən əvvəlki sələflərinin də hər çətinliyə düşərkən istifadə etdikləri köhnə manevrə, Azərbaycanla müharibə mövzusuna əl atır”.\nEkspert hesab edir ki, birmənalı olaraq qeyd etmək lazımdır ki, hazırda Azərbaycanla müharibə bütün risqlərə rəğmən, Nikol Paşınyan üçün komandasını və daxili auditoriyanı sakitləşdirmək və gözünü qorxutmaq üçün arzu etdiyi bir məqamdır: “Bununla Baş nazir cəmiyyətdəki, komandadaxili etirazları sakitləşdirmək və beynəlxalq ictimaiyyəti fakt qarşısında qoymaq məqsədini güdür: “Bu üç - cəmiyyət, hakim komanda və beynəlxalq ictimaiyyət məqamından sonuncu ikisinin üzərində xüsusi dayanmaq istəyirəm.\nBirincisi, hakim komanda - İnqilab sonrası formalaşdırdığı komandasında çoxluğun təmsilçiliyi və bu qruplar arasında balans manevri üzərində uzunmüddətli plan quran Paşınyanın son aylar komandasında balansa nəzarət edə bilməməsi sezilir. Qrup daxilində Baş nazirin həyat yoldaşının komandası adlandırılan qərbpərəst, Soros uşaqlarının oliqarxiya və rusiyayönümlü qüvvələrlə biznes mövqe və maraqlar üzərindən mübarizəsi aydın sezilməkdədir. Bu qrupdaxili gərginliyin aradan qaldırılması üçün bir neçə günlük müharibə Paşınyana müvazinətini saxlamağa kömək edəcək.\nBeynəlxalq ictimaiyyət adlandırdığımız qrup üçün isə Qərb ölkələri, USAİD, OSCE, Avropa Birliyi, ŞT və s. kimi təşkilatlarda son illər aktiv, Paşınyan hökuməti ilə isə astronomik sürətlə mövqe itirən Ermənistan üçün bu təşkilatlarda Azərbaycanın bu uğurlu fəaliyyətinin dayandırılması üçün şantaj məqsədli müharibə göydəndüşmə bir məqam olacaq və bu üzdən Paşınyan torpaq itkiləri hesabına olsa belə, müharibə etməkdə maraqlıdır. Məsələn, keçən il may ayının 20-28-i tarixlərində Naxçıvanın Günnüt ərazilərində Azərbaycan Ordusunun qələbəsi ilə nəticələnən döyüşləri və s. xatırlatmaq kifayətdir.\nGəlirik Azərbaycanın reaksiyası, daxili müharibə çağırışları və bunu edən dairələrin məqsədləri və s. Öncəliklə Paşınyanın sərsəmləmələrinə Azərbaycan hökuməti ən yüksək səviyyədə cavab verir və bu proses davam edir. Azərbaycan XİN-i və Prezident Administrasiyasının Xarici məsələlər üzrə şöbəsi Azərbaycan Prezidentinin və hökumətinin Dağlıq Qarabağ konfliktinin həlli strategiyasına uyğun olaraq mövqe sərgiləyirlər. Bu proses beynəlxalq hüquqa, ərazi bütövlüyümüzün bərpası və milli maraqlara uyğun olaraq, sistemli şəkildə regiondaxili digər siyasi, iqtisadi təhlükəsizlik maraqlarının müşayiətilə diplomatik riçaqlarla həll mərhələsindədir. Bu o demək deyil ki, Azərbaycan prosesi ancaq diplomatik rıçaqlarla davam etməkdə maraqlıdır. Azərbaycanın konfliktin hərbi yolla həlli seçimi mövcuddur, bunun üçün onun hərbi potensialı və siyasi nüfuzu kifayət edir. 2016, 2018-ci illərdə olduğu kimi, Ermənistanin daxili auditoriyasını sakitləşdirmək üçün atdığı təxribatlara Azərbaycan Ordusunun qətiyyətli cavabı buna nümunədir.\nGəlirik Azərbayandaxili müxalif siyasi və radikal qrupların, hibrid alətlər kimi tanıdığımız müxalif səhifələr və ya xarici kəşfiyyatlara bağlılığı şübhə doğurmayan blogerlərin bu mövzu ətrafında spekulyasiyası mövzusuna. 2016-cı ildə erməni mediasının xəbərlərini tirajlayan, Cocuq Mərcanlı və Günnüt əməliyyatlarının uğuruna şübhə salmağa çalışan qüvvələrin Paşinyanın sərsəmləmələrinin ətrafındakı psevdovətənpərvərliyi anlaşılandır. Xüsusilə 90-cı illərdə sərhəddə müharibə zamanı öz hakimiyyətini qorumaq üçün ordunu sərhəddən ölkənin digər hissələrinə çəkən hökumətdə təmsil olunan müxalifətçilərin bu mövzuda canfəşanlığı səmimi deyil. Paşinyan və ya digər erməni hökumətləri bu qüvvələrin hakimiyyəti dövründə Dağlıq Qarabağda möhkəmlənmiş və işğal siyasətini uğurla yürütmüşlər. Azərbaycan cəmiyyəti də, biz də bu "psevdopatriot" və "psevdoqəhrəmanların" “şücaətinə” bələdik”.


“Çelsi” Avropa Liqasının qalibidir - Fotolar |\n“Çelsi” Avropa Liqasının qalibidir – Fotolar\nMay 30, 2019 | Baxış sayı: 3706\nAvropa Liqasının Bakıda keçirilən final oyunu start götürüb. İlk dəfə Bakıda təşkil edilən həlledici matçda İngiltərə nəhəngləri – “Çelsi” və “Arsenal” üz-üzə gəlir. London derbisi “topçular” üçün ikiqat əhəmiyyətlidi. Unay Emerinin komandası qələbə qazanmaqla həm də növbəti mövsüm Çempionlar Liqasına vəsiqə əldə etmək niyyətindədi. “Çelsi”nin isə artıq bu turnirə yollanacağı dəqiqləşib. Ancaq Maurisio Sarrinin komandası mövsümü titualla bitirmək niyyətindədi.\nOyunu italiyalı referi Canluka Rokki idarə edir.\nAvropa Liqası tarixində ilk dəfə bu oyunda videonəzarət (VAR) sistemindən istifadə olunacaq.\nİlk hissə başa çatdı. Oyunda fasilə yarandı.\nOliviye Jiru 49-cu dəqiqədə “Çelsi”ni önə keçirir.\nPedro Rozdrigez 60-cı dəqiqədə fərqi artırır.\n“Arsenal”ın qapısına penalti təyin etdi. Eden Azar 65-ci dəqiqədə hesabı 3:0 edir.\n“Arsenal” hesab arasındakı fərqi azaldır. 69-cu dəqiqədə Aleks İvobi möhtəşəm qolla hesabı 3:1 edir.\nEden Azar 71-ci dəqiqədə hesabı 4:1 edir.\n« Azərbaycanlı məmurlar “Çelsi”-“Arsenal” matçında – Foto (Əvvəlki)\n(Sonraki) Məsud Bakıda Əminəyə 200 minlik hədiyyə verib »


İstanbulda terror aktı yeni hadisələrin xəbərçisidir\nİyunun 28-də Istanbulda hava limanında baş vermiş terror aktını Türkiyənin böyük dövlətlərin və region ölkələrinin və yerli – dini, etnik, mafiya oyunçularının maraqlarının yenidən formalaşdırılmasında Türkiyənin mühüm rol oynadığı Ön Asiya regionunda yeni hadisələrin xəbərçisi adlandırmaq olar.\n2015-ci ildən etibarən regional münaqişələrə bir qədər neytral olan Türkiyə Suriya və Iraqdakı hərbi əməliyyatlara fəal şəkildə cəlb olunur, Kürd Işçi Partiyasına qarşı genişmiqyaslı hərbi əməliyyatlara başlayır. Partlayış ərəfəsində isə Israil və Rusiya ilə münasibətlərin normallaşdırılması mərhələsinin başladığı haqqında məlumatlar daxil olur. Bu onu göstərir ki, bu teatrda hərbi-siyasi əməliyyatlar kulminasiya nöqtəsinə çatıb və aparıcı oyunçuların ilk növbədə maraqlarının yenidən formalaşdırılmasının hərbi fazasının yekunlaşması, ikincisi isə 2019-cu ildə qlobal iqtisadi böhranın başa çatması ərəfəsində regional təhlükəsizlik və maraqların yeni konturlarının formalaşdırılması üzrə razılaşdırılmış addımlar atmasını tələb edir.\nGüclü Türkiyənin həm sərhədləri daxilində, həm də bütünlükdə regionda əsas düşməni olan kürd separatçıları bunu yaxşı başa düşür və regional anarxiyadan özünün maksimum kürd dövləti yaradılması və minimum kürd etnosunun region dövlətlərində – Iraq, Suriya, Türkiyə və Iranda nüfuzunun və maraqlarının güclənməsini ehtiva edən maraqları üçün istifadə edib.\nHazırkı mərhələdə ABŞ, Rusiya, Türkiyə, Israil, ərəb dünyasının razılıq əldə etməsi hələ Türkiyə, Suriya, Iraq və Iranda həm ölkədaxili proseslərə, həm də bütünlükdə regional siyasətə təsir göstərmək qabiliyyəti olan sabit şaxələnmiş mərkəzlər formalaşdırılmasını yekunlaşdırmayan kürdlərin maraqlarına uyğun deyil.\nTürkiyə liderlərinin bəyanatları IŞID-lə yanaşı, kürd amilinin də Istanbuldakı terror aktında iştirakına işarə edir. Baxmayaraq ki, hələlik heç kim terror aktına görə məsuliyyəti üzərinə götürməyib.\n“Bu hadisə bir daha aydın şəkildə göstərdi ki, terror qlobal təhlükədir”, deyə Türkiyə baş naziri Binəli Yıldırım hava limanında təşkil edilmiş brifinqdə bildirib. Yıldırım qeyd edib ki, terror aktı “terrorçulara-separatçılara qarşı mübarizədə” ölkəni uğurun müşayiət etdiyi bir vaxtda baş verib. Türkiyə prezidenti Rəcəb Tayyib Ərdoğan bildirib ki, bu hücum döyüşçülərə qarşı qlobal mübarizədə dönüş nöqtəsi olmalıdır.\nAnkara öz ərazisində kürd separatizminə qarşı daha cidd-cəhdlə mübarizə aparmaq, Iraq və Suriyada kürd iddialarını zəiflətmək üçün mütləq bu hadisədən istifadə edəcək. Türk qoşunlarının Iraqın sərhəd rayonlarına və Suriyanın Şimal rayonlarına daxil olacağını və onların artıq mövcud olan beynəlxalq koalisiya ilə birgə fəaliyyətini gözləmək olar. Israil və Rusiya, ABŞ və Qərbi Avropa ilə müəyyən konsensus əldə edilməsi fonunda bu addımlar səmərəli ola bilər.\nTürkiyə rəsmi mənbələrinin məlumatına görə, Ərdoğan və Putin iyunun 29-da telefon söhbəti zamanı “regionda siyasi-iqtisadi və humanitar böhranlar qarşısında qarşılıqlı fəaliyyətin və ikitərəfli münasibətlərin inkişafı istiqamətində səylərin zəruriliyi barədə razılığa gəliblər. Tərəflər ikitərəfli münasibətlərin bərpa edilməsində və terrorizmə qarşı birgə mübarizə aparılmasında qətiyyətli olduqlarını qeyd ediblər”.


MPK-nın baş katibi: "Baş məşqçilər qoyulan vəzifələri yerinə yetirməlidir" | Report.az\nMPK-nın baş katibi: "Baş məşqçilər qoyulan vəzifələri yerinə yetirməlidir"\nMPK-nın baş katibi: "Baş məşqçilər qoyulan vəzifələri yerinə yetirməlidir" Milli Paralimpiya Komitəsində (MPK) yay paralimpiya idman növləri üzrə baş məşqçilərlə iclas keçirilib\n14 Sentyabr , 2021 14:40\nMilli Paralimpiya Komitəsində (MPK) yay paralimpiya növləri üzrə baş məşqçilərlə iclas keçirilib.\n"Report"un məlumatına görə, MPK-nın baş katibi Kamal Məmmədov Tokio-2020 Yay Paralimpiya Oyunlarında yaxşı nəticə göstərmiş idmançıların baş məşqçilərini komitə rəhbərliyi adından təbrik edib. Bundan sonra da onlardan yüksək nəticələrin gözlənildiyi vurğulanıb.\nMəmmədov bildirib ki, güllə atıcılığı, pauerliftinq, taekvondo, eləcə də lisenziya gözləntisi olan kamandan oxatma və digər idman növlərinin baş məşqçiləri növbəti yarışlara daha ciddi hazırlaşmalı, qarşılarına qoyulan vəzifələri yerinə yetirməlidirlər.\nİclasda 2024-cü ildə Fransanın paytaxtı Paris şəhərində keçiriləcək XVII Yay Paralimpiya Oyunlarına hazırlıqla əlaqədar qarşıda duran vəzifələr geniş müzakirə edilib. Eyni zamanda, baş məşqçilərə yeni idmançıların, o cümlədən, Qarabağ qazilərinin cəlb edilməsi, regionlarda fəaliyyətin gücləndirilməsinə dair işlərin həyata keçirilməsinin vacibliyi bildirilib. Mütəxəssislər Paris paralimpiadasına hazırlıq dövrü üçün fəaliyyət proqramını 10 gün ərzində hazırlayıb komitəyə təqdim etməlidir.\nİclasın nəticəsi olaraq, MPK prezidenti İlqar Rəhimova Paris-2024 Yay Paralimpiya Oyunları ilə əlaqər hər idman növü üzrə baş məşqçilərin təyin edilməsi ilə bağlı təqdimat verilib.


“İstiqlalın əbədiyyət sancağı” Binəqədidə - modern.az\n8 Noyabr 2018, 16:22 | AKTUAL\n“İstiqlalın əbədiyyət sancağı” Binəqədidə\n7 noyabr Binəqədi Rayonu İcra Hakimiyyətinin dəstəyi, Yeni Azərbaycan Partiyası Binəqədi rayon təşkilatı, Binəqədi Rayonu Gənclər İdman İdarəsinin birgə təşkilatçılığı ilə “ 9 noyabr - Azərbaycan Respublikasının Dövlət Bayrağı Günü və 12 noyabr- Azərbaycan Respublikasının Konstitusiya günü ”nə həsr edilmiş “İstiqlalın əbədiyyət sancağı” adlı tədbir keçirilib.\nModern.az xəbər verir ki, tədbirdə Binəqədi Rayon İcra Hakimiyyəti başçısının müavini Vüsar İsmayılov, Azərbaycan alimi, tarix elmləri doktoru, professor, AMEA-nın akademik Ziya Bünyadov adına Şərqşünaslıq İnstitutunun əməkdaşı Solmaz Tohidi, Yeni Azərbaycan Partiyası Binəqədi rayon təşkilatının sədri Ramiz Göyüşov, Azərbaycan Respublikası Konstitusiya Məhkəməsinin sektor müdirləri İntiqam Eyvazov, Fərrux Seyidov, rayon ictimaiyyəti və rayonun fəal gəncləri iştirak etdi.\nTədbir Azərbaycan Respublikasının Dövlət Himni ilə açıq elan edildi. Çıxış edən Azərbaycan alimi, tarix elmləri doktoru, professor, AMEA-nın akademik Ziya Bünyadov adına Şərqşünaslıq İnstitutunun əməkdaşı Solmaz Tohidi bayrağın dövlətin bütövlük, müstəqillik, yenilməzlik, ucalıq, bir sözlə müqəddəslik rəmzi olduğunu qeyd etdi. Natiq ən böyük səltənət sahiblərinin, cahangirlər, hökmdarların, dünya şöhrətli sərkərdələrin, sərdarların belə bayraq önündə diz çökməyi, bayrağın ətəyindən öpməyi özlərinə şərəf - şan bildiklərini qeyd etdi.\nÇıxış edən Yeni Azərbaycan Partiyası Binəqədi rayon təşkilatının sədri Ramiz Göyüşov bayrağa, vətənə olan sevginin insanlara, xüsusilə gənclərə aşılanmasının hər kəsin əsas vəzifəsi olduğuna toxundu. Natiq bu müqəddəs vəzifənin layiqincə yerinə yetirilməsində ən böyük örnəyi Prezident İlham Əliyevin göstərdiyini vurğulayıb. Ramiz Göyüşov ölkə rəhbərinin Azərbaycanın tərəqqisi və çiçəklənməsi uğrunda yorulmaz fəaliyyətinin əsasında məhz Vətən sevgisi dayanığını qeyd etdi.\nAzərbaycan Respublikası Konstitusiya Məhkəməsinin sektor müdirləri İntiqam Eyvazov və Fərrux Seyidov çıxışları zamanı Azərbaycanın ilk konstitusiyasının dövlət hakimiyyətlərinin bölgüsü prinsipi əsasında təşkil olunduğunun müəyyən etdildiyini bildirdilər. Natiqlər Heydər Əliyevin rəhbərliyi ilə ərsəyə gəlmiş konstitusiyamızın əsas prinsiplərinin azad və müstəqil Azərbaycanın uzunmüddətli gələcəyinə hesablandığını qeyd etdilər.\nÇıxış edən Binəqədi Rayon İcra Hakimiyyəti başçısının müavini Vüsar İsmayılov ölkəmizdə dövlət rəmzlərinə olan münasibətə diqqət çəkdi. Yeniyetmə və gənclərə bayraq sevgisinin daha geniş şəkildə aşılanmasının vacibliyindən danışan natiq ümummilli lider Heydər Əliyevin və Prezident cənab İlham Əliyevin dövlət rəmzlərinə, o cümlədən Dövlət Bayrağımıza olan münasibətinin hər bir vətəndaş üçün nümunə olduğunu nəzərə çatdırdı. Vüsar İsmayılov XX əsrin sonlarına doğru gedən demokratik islahatların yeni konstitusiya aktının tezliklə qəbul olunmasını tələb etdiyini qeyd etdi.O, Prezident Heydər Əliyevin rəhbərliyi ilə keçən komissiyanın ilk iclasında layihədə ümumbəşəri dəyərlərin, xalqın tarixi keçmişinin və son illərin təcrübəsinin ciddi nəzərə alınmasının əsas vəzifə olaraq qarşıya qoyulduğunu bildirdi.\nÇıxışlar bitdikdən sonra Binəqədi Rayonu İcra Hakimiyyətinin dəstəyi, Binəqədi Rayonu Gənclər İdman İdarəsinin təşkilatçılığı ilə “ 9 noyabr - Azərbaycan Respublikasının Dövlət Bayrağı Günü və 12 noyabr- Azərbaycan Respublikasının Konstitusiya günü”nə həsr edilmiş şeir, rəsm və inşa müsabiqələrinin qalibləri təltif edildi.


Qarabağda koronavirusa yoluxanların sayı artdı - modern.az\n31 May 2020, 12:42 | DÜNYA\nAzərbaycanın işğal altındakı Dağlıq Qarabağ bölgəsində COVİD-19-a yoluxanların sayı 40-a çatıb.\nModern.az Ermənistan KİV-nə istinadən xəbər verir ki, bu gün daha 2 nəfərdə koronavirus aşkar olunub. Onlar işğal altındakı Kəlbəcər rayonu ərazisində virusa yaxalanıblar.\nHazırda virusa yoluxan 40 nəfərdən 26-sı sağalıb. Koronavirus ən çox Qarabağın Laçın və Kəlbəcər rayonları ərazisində qeydə alınıb.


“AzerGold”un nailiyyətləri beynəlxalq konfransda böyük marağa səbəb olub (FOTO)\nİqtisadiyyat 7 Mart 2018 11:21 (UTC+04:00)\n“AzerGold” QSC-nin nümayəndə heyəti Kanadanın Toronto şəhərində təşkil olunan “PDAC 2018” (Prospectors & Developers Association of Canada 2018) adlı beynəlxalq konfransda iştirak edir.\nTrend-in məlumatına görə, “AzərGold” QSC-nin nümayəndələri geoloji kəşfiyyat, metallurgiya, mədənçilik üzrə texnoloji nailiyyətlər, investisiyaların cəlb edilməsi və korporativ sosial məsuliyyət mövzularının müzakirələri üçün təşkil olunan platformalarda iştirak edərək bu sahələrdə mövcud müxtəlif yanaşma və müasir trendlərlə yaxından tanış olublar. Bundan əlavə, Cəmiyyətin nümayəndə heyəti geniş tərkibli görüşlər keçirərək yeni işgüzar əlaqələr yaradıb. Belə ki, “Golder Associates”, “FLSmidth”, “Outotec”, “Metso”, “Vale”, “Newmont”, “BHB Billiton”, “Teck” və digər məşhur şirkətlərlə görüşlər təşkil olunub. Şirkətlər Cəmiyyətlə əlaqələrin inkişaf etdirilməsində maraqlı olduqlarını bildirərək əməkdaşlığın genişləndirilməsi üçün böyük potensialın olduğunu qeyd ediblər.\nKonfransın sərgi hissəsində yerləşdirilən Azərbaycanın qiymətli metal yataqları və əlvan metal sənayesi haqqında “AzerGold” QSC-nin məlumat stendi konfrans iştirakçılarının böyük marağına səbəb olub. Stendin ziyarətçiləri Cəmiyyətin qısa müddət ərzində əldə etdiyi nailiyyətləri yüksək qiymətləndiriblər.\nHər il keçirilən beynəlxalq “PDAC” konfransı faydalı qazıntıların hasilatı ilə məşğul olan mütəxəssislər, təşkilatlar və şirkətlər üçün təşkil olunan dünyanın ən nüfuzlu tədbirlərindən biridir. 4-7 mart tarixlərində keçirilən builki konfransda 130 ölkəni təmsil edən 25 minə yaxın insan iştirak edir.


Bakının Suraxanı rayonunda sahibkarlardan investisiya layihələrinin qəbuluna başlanılıb | Report.az\nBakının Suraxanı rayonunda sahibkarlardan investisiya layihələrinin qəbuluna başlanılıb\nBakının Suraxanı rayonunda sahibkarlardan investisiya layihələrinin qəbuluna başlanılıb Əmircan qəsəbəsində sahibkarlığın güzəştli kreditləşdirilməsinə dair işgüzar forum keçirilib\n1 Oktyabr , 2014 15:22\nBakı. 1 oktyabr.REPORT.AZ/ Bu gün Bakı şəhərinin Suraxanı rayonunun Əmircan qəsəbəsində sahibkarlığın güzəştli kreditləşdirilməsi məsələlərinə dair işgüzar forum keçirilib.\nİqtisadiyyat və Sənayə Nazirliyinin Sahibkarlığa Kömək Milli Fondundan (SKMF)"Report"a verilən məlumata görə, forum çərçivəsində sahibkarlarla mövcud iqtisadi potensialdan daha səmərəli istifadə edilməsi məqsədilə müzakirələr aparılıb.\nSKMF tərəfindən Suraxanı rayonunda ixtisaslaşdırılmış "yaşıl market"in, fermer mağazalarının, müasir ət kəsimi müəssisəsinin, müasir istixana təsərrüfatının və zeytunçuluq təsərrüfatlarının yaradılması kimi prioritet hesab olunan sahələrdə investisiya layihələrinin maliyyələşdirilməsi üçün təkliflərin qəbulu məqsədəuyğun hesab edilib.\nSahibkarlar bu sahələr üzrə nümunəvi layihələri SKMF-dən əldə edə bilərlər. Sahibkarların istəyinə əsasən, kiçik həcmli investisiya layihələrinin dəyərinin 100%-dək hissəsi dövlətin güzəştli kreditləri hesabına maliyyələşdiriləcəkdir. Bu gündən etibarən sahibkarlar investisiya layihələrinin maliyyələşdirilməsi məqsədilə müvəkkil kredit təşkilatları vasitəsilə Fonda müraciət edə bilərlər.


30 Avqust 2021, 19:54\nTİA.AZ xəbər verir ki, bunu tanınmış iqtisadçı ekspert Qubad İbadoğlu sosial şəbəkədə yazıb. Dövlət Statistika Komitəsinə istinad edən ekspert pensiya alanların sayının azalmasını 3 səbəblə əlaqələndirib:\nİkincisi, pensiya hüququnun təmin olunmamasıdır. 2016-cı ildən etibarən pensiya haqqını ala bilməyənlərə yaşa görə müavinət (qocalıq müavinəti) verilir. 2019-cu il aprelin 1-dən etibarən onun aylıq məbləği 130 manat təşkil edir. Bu sistemə keçid başlayan ili yaşa görə müavinət alanların sayı 16 min nəfər idi, hazırda onların sayı 110 min nəfərə çatıb. Bu o deməkdir ki, 110 minə qədər ahıl vətəndaşın pensiya haqqı tanınmadığından onlara qocalıq müavinəti verilir.\nBeləliklə də, bu il iyulun 1-ə keçən illin eyni dövrünə nisbətən pensiya alanların sayında 43,3 min nəfər, son 3 il 6 ayda pensiya alanların sayında isə 104,3 min nəfər azalma qeydə alınıb”.\nMDB ölkələri arasında pensiya yaşı


“Bank Standard” depozitlərin qaytarılmasını tam dayandırıb - BANK - Fins.az\n"Bank Standard" depozitlərin qaytarılmasını tam dayandırıb\n"Bank Standard" QSC müştərilər qarşısında depozitlər üzrə öhdəliklərinin icrasını dayandırıb. Fins.az-ın "Report"a istinadən verdiyi xəbərə görə, bir müddət müştərilərə depozit vəsaitlərini aybaay limitlə ödəyən Bank hazırda depozitlərin qaytarılmasını ümumiyyətlə dayandırıb. Müşahidəçilər bunu Bankın cari maliyyə vəziyyətinin pisləşməsi ilə əlaqələndirirlər."Bank Standard" xəbərə münasibət bildirməkdən və prosesə aydınlıq gətirməkdən imtina edib.\nBildirək ki, hazırda Bank depozit qəbulunu davam etdirir. Kreditləşməyə gəlincə, Bank artıq iki aydır həm biznes, həm də istehlak kreditləşməsini dayandırıb.\nQeyd edək ki, bir müddət əvvəl bank sektorundakı mənbələrə istinadən "Bank Standard" ilə Azərbaycan Beynəlxalq Bankının birləşməsi istiqamətində danışıqların aparılması, hələlik heç bir razılaşmanın əldə olunmaması, lakin birləşmə məsələsinin aprelin sonunadək həll olunacağı barədə xəbərlər yayılıb. ABB öz növbəsində "Bank Standard"la konsolidasiyaya dair yayılan xəbərləri təkzib edib və bununla bağlı hər hansı danışıqların aparılmadığını bildirib.\nBundan əvvəl 2016-cı il fevralın 11-də imzalanmış niyyət protokoluna əsasən, “AGBank” ASC-nin “Bank Standard”a qoşulması prosesinin həyata keçirilməsi üçün əməkdaşlığa dair ilkin razılıq əldə olunsa da, daha sonra "AGBank" fəaliyyətini müstəqil davam etdirəcəyini açıqlayıb.


Cavid Osmanov qazi və şəhid ailələri ilə görüşüb - FOTOLAR\n11 Yan 2022 - 17:30 959\nMillət vəkili, Yeni Azərbaycan Partiyası İdarə Heyətinin üzvü Cavid Osmanov Vətən müharibəsində yaralanaraq ayağını itirən qazi İsayev Ayxan İlqar oğlunun Ağdaş şəhərində yaşadığı evdə olmuş, onunla və ailə üzvləri ilə görüşmüşdür.\nEyni zamanda, Azərbaycan Respublikası Dövlət Sərhəd Xidmətinin hərbi helikopterinin Xızı rayonu ərazisində yerləşən “Qaraheybət” aviasiya poliqonunda təlim uçuşları yerinə yetirərkən qəzaya uğraması nəticəsində şəhidlik zirvəsinə ucalan mayor Mayılov Emil Şahid oğlunun Ağdaş şəhərində keçirilən yas mərasimində iştirak etmiş, ailə üzvlərinə başsağlığı vermişdir.\nCavid Osmanov Gürcüva kəndində şəhid Hacıyev Murad Eynulla oğlunun, Tofiqi kəndində şəhid Əliyev Elşad Mehman oğlunun, Ağcayazı kəndində şəhid Səlimzadə Ramil Raqif oğlunun ailə üzvləri ilə görüşmüş, həmçinin Ağdaş şəhərində şəhid Məmmədov Elvin Eldəniz oğlunun ailəsində olmuş, onun bacısı balaca Dənizi ad günü münasibəti ilə təbrik etmişdir.\nKeçirilən görüşlər zamanı 44 günlük Vətən müharibəsində minlərlə gəncin qəhrəmanlıqla döyüşdüyü, adları Vətən tarixinə qızıl hərflərlə yazılan şəhidlərimizin daim hörmət və ehtiramla yad edildiyi, onların gələcək nəsillərə örnək olduğu söylənilmişdir. Görüşlərdə onları narahat edən məsələlər dinlənilmiş, edilən müraciətlər qarşılıqlı diskusiya şəraitində müzakirə olunaraq həlli yolları barədə fikir mübadiləsi aparılmışdır.\nTorpaqlarımızın azadlığı uğrunda gedən döyüşlərdə yaralanmış və şəhidlik zirvəsinə yüksəlmiş igidlərimizin ailə üzvləri dövlət səviyyəsində qazi və şəhid ailələrinə göstərilən diqqət və qayğıdan razı qaldıqlarını bildirmiş, ölkə Prezidenti, müzəffər Ali Baş Komandan Cənab İlham Əliyevə və Birinci vitse-prezident Mehriban xanım Əliyevaya minnətdarlıqlarını ifadə etmişlər.


Ermənistan uğrunda mübarizə başladı –\nErmənistan uğrunda mübarizə başladı – TƏHLİL\n15:23 26 Fevral 2013 Oxunub : 708\nErmənistanda prezident seçkiləri zamanı baş verən hadisələr və nəticələrin elan olunmasından sonra üzə çıxan məqamlar bu ölkəylə bağlı daha əvvəl irəli sürülən ehtimalları doğruldur.\nFaktik olaraq Ermənistan Cənubi Qafqazın Avropaya inteqrasiyadan yayınan yeganə dövlətidir və birmənalı şəkildə Rusiyanın subyekti kimi birbaşa Kremldən gələn göstərişlər əsasında fəaliyyətini qurur. Yerevanın siyasətini Rusiyanın dəstəyi ilə hakimiyyətə gəlmiş qüvvələr həyata keçirdiyinə görə, əslində onların başqa seçim imkanları da qalmır. Beləliklə, Qərb anlayır ki, Ermənistanın demokratikləşməsi və Avropaya inteqrasiya yolunu tuması üçün ölkədə hakimiyyət dəyişikliyini həyata keçirməkdən başqa yol yoxdur. Hətta demək olar ki, Ermənistanda hakimiyyət dəyişikliyi Qərbin Yaxın Şərq və Qafqaz siyasətinin təməlini təşkil edir. Ermənistanın Rusiyanın tabeçiliyində qalması İrana qarşı kampaniyanın başlanmasını riskli edir, Azərbaycandan Gürcüstan vasitəsilə Türkiyəyə uzanan dünya əhəmiyyətli nəqliyyət xətlərini təhlükə qarşısında qoyur və nəhayət, Rusiyanı Yaxın Şərqə birləşdirən zəncir rolunu oynamaqla əlavə qayğılar yaradır.\nABŞ bununla bağlı keçən ilin sonunda ermənilərə xəbərdarlığını etdi və “erməni soyqırımı” məsələsi Ağ Ev rəhbərinin çıxışlarının mətlərindən silindi. Təbii ki, ermənilərin hər zaman dəstək göstərdiyi Demokrat Partiyasının namizədinin belə addım atması erməni lobbisini Amerikada prezident seçkisi öncəsi mövqelərini dəyişəcəklərini bəyan etməyə vadar etsə də, son nəticədə ermənilər Barak Obamanın seçilməsinə mane ola bilmədilər. Ermənilər ilk dəfə anladılar ki, uzun illərdir ABŞ tərəfindən sadəcə olaraq, əlavə təsir vasitəsi kimi istifadə olunublar və əslində heç də həlledici söz sahibi deyillər. Vaşinqton ermənilərə qarşı rəftarının dəyişmə səbəbini keçən ilin sonunda Fransa prezidenti vasitəsilə Serj Sarkisyana çatdırdı. Parisdə keçirilən görüş zamanı Olland açıq şəkildə bildirdi ki, Yerevan öz mövqeyinin dəyişməsi üzərində ciddi düşünməlidir. Lakin Sarkisyan bunu düşünmək səlahiyyətinə malik olmadığı üçün, bu barədə erməni lobbisi düşünməyə başladı.\nErmənistanda seçkiqabağı marafonun ən qızğın çağında Paruyr Ayrikyan adlı namizədə qarşı sui-qəsdin törədilməsinin arxasında kimin durmasından asılı olmayaraq, əldə olunan nəticə ondan ibarət oldu ki, dünya icmasının bu ölkədəki proseslərə diqqəti artdı. Sarkisyan ölkə ictimayyətinin səssiz razılığından, rəqbətsizlikdən və dünya mediasının gözündən yayınaraq sakitcə prezident kürsüsünə əyləşə bilmədi.\nErməni lobbisinin də prezident seçkilərindən sonra adəti üzrə hakimiyyətə gələcək Serj Sarkisyanı dəstəkləməyəcəyi aydın idi. Səsvermənin nəticələri elan olunduqdan sonra Los-Ancelesdə erməni icmasının Sarkisyanın əleyhinə şüarlar səsləndirməsi bunu sübut edir. Xatırlatmaq yerinə düşər ki, ABŞ-da erməni icmasının ən sıx və təşkilatlanmış olduğu şəhər məhz Los-Ancelesdir. Faktik olaraq, bu şəhərdə ermənilərin Sarkisyanın əleyhinə çıxması dünya erməni lobbisinin hazırkı hakimiyyəti dəstəkləməməsi anlamına gəlir.\nSarkisyan məsələnin ciddiliyini anlamamış deyil. O, lobbinin hakimiyyəti dəstəkləməməsinin hansı nəticələr verəcəyini yaxşı başa düşür. Artıq Yerevan Rusiya ilə Qərb arasında var-gəl edərək, mərkəzçi xarici siyasəti yürüdə bilməyəcək, ildən-ilə azalan Amerikanın dövlət səviyyəli yardımları ilə yanaşı, lobbinin qeyri-rəsmi maliyyə yardımlarından məhrum olacaq. Məhz bu yardımlar hesabına Dağlıq Qarabağla bağlı müxtəlif populist layihələr icra olunur, müəyyən qədər narazı əhali təbəqələrinin susdurulması üçün onlardan istifadə edilirdi. Qısacası, Sarkisyan xarici siyasi dəstəklə yanaşı, maliyyə dəstəyindən də məhrum oldu. Təbii ki, belə olan halda uzun müddət hakimiyyətdə qalmaq mümkün deyil, hətta demokratik yolla seçilmiş olsan belə. Qaldı ki, seçki saxtalaşdırılması yolu ilə prezident kürsüsünə yiyələnəsən.\nSeçkidən sonra parlayan müxalif siyasi xadim Raffi Ovanesyan da güman ki, hadisələrin Sarkisyan rejiminin xeyrinə inkişaf etmədiyini anlayır və təsadüfi deyil ki, öz bəyanatlarında tələsmədən hakimiyyətə qarşı qanuni yollarla mübarizə aparacaqları və qalib gələcəklərini səsləndirir. Ovanesyan Sarkisyan rejiminin hakimiyyətdə qalmaq üçün resurslarının tükəndiyindən xəbərdardır.\nBeləliklə, Ermənistanın avropalaşdırılması, yaxud Rusiyadan qoparılması prosesinə rəsmi olaraq start verildiyini demək olar.


Həyat qaydalarım – Biznes, Peşəkarlıq və Karyera inkişafı bloqu\n20.04.2017 agaev_wordpress 3\n24 Mart tarixində Autograph jurnalında Lifestyle bölmünüdə mənim Həyat Qaydalarım dərc olunmuşdu\n43 yaş. Peşəkar idarəçi, biznes məsləhətçi və biznes trener, motivasiya spikeri, bloqçu, yazıçı, idmançı-marafonçu.\nMən yırtıcıyam. Elə ki hədəf müəyyən edildi, mən yavaş yavaş, ehtiyatla və uzun müddət ona doğru gedirəm. Son sıçrayış – və hədəf mənimdir. Qarşıma hədəf qoyduqda, sona qədər getmək, günlərlə yatmamaq, yeməmək və içməmək kimi daxilimdə total bir qətiyyət olur. Hədəfdən başqa gözümə heç nə görsənmir.\nTəqaüd? Mən özümü təqaüdçü olaraq görmürəm. Hətta xəstəxanada əməliyyatdan sonra belə mən məşq edib kitab oxuyurdum. İstərdim hərəkətli, aktiv, dinamik və faydalı ölümüm olsun. Hətta ölüm belə cəmiyyət üçün faydalı olmalıdır.\nHeç vaxt maddi rifahı qarşımda məqsəd kimi qoymamışam. Mən hər bir şeyi ən yaxşı şəkildə edirəm, maddiyyət isə yaxşı işin təbii nəticəsidir.\nBu prinsipə inanıram “The worse, the better” («Nə qədər pisdir, o qədər də yaxşıdır»). Vəziyyətim pisləşdikcə daha çox işləyirəm. Sonra geriyə baxdıqda təəcüblənirəm ki, mən necə o çətin dözülməz vəziyyətdə uğur qazandım.\nSevirəm, hər həsin qeyri-mümkün hesab etdiyini etməyi. Sonra isə arxamca eşidirəm: «yenə bunun bəxti gətirdi». Bu, “qeyri-mümkündür” deyənlərin səsidir.\nMənim heç vaxt bəxtim gətirməyib. Heç nədə.\nİstedada inanmıram. İstedadlı hesab edilən insanlar manyakca zəhmətkeş, effektiv işləyən və diqqətlərini cəmləşdirməyi bacaranlardır. Elə bu da onların «istedadlarıdır».\nMənim cavanlığım başqa ölkədə keçib. Tələbəlik illərim çox çətin idi. Tək idim, yanımda böyüklər yox idi və mən böyük səhvlərə yol verirdim. Məcbur olurdum yenidən sıfırdan başlamaq üçün həyatımdan illər silim. Bu həyat dərsi üçün mənim ödənişim idi.\nHəyatımda hər bir şeyi özüm əldə etmişəm, vəhşicəsinə işləyərək. İngilis dilini mükəmməl bilirəm? Bəli. Bəxtim gətirdi. Təbii ki. Yarı ac 8 ay, həftədə 7 gün, gündə 16 saat mən ingilis dili öyrənirdim.\nUğurlar əldə edərkən, səslənən alqışlar arasında, mən itilənən bıçaqların səslərini də eşidirəm – bizim uğurlarımız hər kəsə xoş gəlmir. Lakin irəli getmisənsə, zərbələrə hazır ol. Arxadan vurulan zərbələrə də.\nHər bir şeyə özü nail olmuş uğurlu insanın bədənində çapıqlar var. Lakin o gülümsəyir. Hətta ona o çapıqları vurmuş insanlara belə.\nTənhalıq bizim beynimizdə başlayır. Hətta bir kütlə camaatın içində belə tənha olmaq olar. Lakin arzu, xəyal, istək varsa, insan səhrada belə tənha deyil.\nRuh gücü fiziki gücdən daha vacibdir. Silahlı dovşan dovşan olaraq da qalır, yırtıcı isə hətta əlində daşla belə yırtıcıdır.\nMənim bircə düşmənim var – mən özüm. Əvvəlki həyatımda, MƏN səhər saatlarında məşq etmək üçün oyanmırdım yuxudan, ziyanlı yeməkləri MƏN yeyirdim, gündə 3 qutu siqareti MƏN çəkirdim.\nEnerjimi insanları dəyişmək üçün yox, özümü dəyişmək üçün xərcləməyin lazım olduğunu anladıqdan sonra həyat mənim üçün daha rahat oldu.\nQələbə, insanın məğlubiyyətlərdən sonra ayağa qalxıb yolunu davam etməsidir. Yalnız məğlub olmağa hazır olduqdan sonra insan qalib olur. Uduzanlar isə təslim olanlardır.\n17 yaşımdan mən hətta içdiyim bir stəkan suyun belə pulunu ödəyirəm.\nQarşıma elə hədəflər qoyuram ki, bəzən özüm də onlardan çox qorxuram. Bu, yüksək bir dağın qarşısında dayanıb düşünməyə bənzəyir – mən o dağın zirvəsinə necə qalxacam axı. Və ilk addımı atırsan. Və hər addımla sən zirvəyə daha da yaxın olursan\nCəmiyyətimizin bəlası – göstəriş və məsuliyyətsizlikdir.\nİnanıram ki, mənə heç kim borclu deyil – nə ölkə, nə dövlət, nə valideyinlərim. Mən hər bir şeyə özüm nail olmalıyam.\nƏn sevmədiyim ifadələr «5 günlük dünyadı» и «bacarana can qurban”. Birinci halda insan öz qeyri sağlam həyat tərzinə haqq qazandırmağa çalışır, ikinci halda isə cəmiyyət yalan, riyakər davranışı ört-bastır edir.\nYatırımlar edirəm. Xeyirli işlərə. Və onları dərhal unuduram. Mənə heç kim borclu deyil. Əgər kimsə mənə xoş sözlər, kömək, dəstəklə geri dönürsə, bu mənim gözlənilməz bonusumdur.\nTənbəlliyim varmı? Təbii var. Hər gün səhər saat 5-də oyanmaq çətindir – ya məşq, ya iş.\nİnanıram – mütləq biliklərə.\nMənim sevdiyim sözlərim? Ancaq ölüm anında mən təslim olaram!\nMaddiyat aldadıcıdır. Bəzi insanlarda «mən» yalnız avtomobil, telefon və digər aksessuarlardan ibarətdir. Əgər bunları yığışdırsaq – vakuum qalacaq. İntellekt, mənəviyyat və əxlaq vakuumu.\nAzərbaycanı çox tərk etmişəm – iş, yarışlar, istirahətlə bağlı, yalnız Azərbaycan məni heç vaxt tərk etmir. O mənim könlümdə, qanimda və canımdadır.\n24 Mart tarixində Autograph jurnalında Lifestyle bölmünüdə mənim Həyat Qaydalarım dərc olunmuşdu 43 yaş. Peşəkar idarəçi, biznes məsləhətçi və biznes\nPrevious Post:AĞAYEV FƏXRI: “HƏYAT – ÖZ ZƏİFLİKLƏRİMİZLƏ MÜBARIZƏ ÜÇÜN FƏXRI YOLDUR ”\nNext Post:Qartallarla ünsiyyətdə ol\nMircavidan (Ozsutdeki oqlan) says:\n26.04.2017 at 23:26:53\n19.07.2017 at 11:38:30\nSizin bu məqalinizin bəzi yerlərində özümü gördüm.bu məqaləni oxuduqdan sonra,heçdə “hər şey itirilməyib “deyə düşündüm.Bu yazıda hər bir insan üçün bir çox ibrətlər var.Təşəkkürlər.\nDesigner Habib Imanov says:\n06.02.2019 at 17:15:27


gedebey.ga - ~ Abbasov Əli Məhəmməd oğlu ~\nAbbasov Əli Məhəmməd oğlu 1931-ci ildə Gədəbəy rayonun İsalı kəndində anadan olmuşdur. Orta məktəbi əla qiymətlərlə başa vurub, 1947-ci ildə Bakı Dövlət Universitetinin şərqşünaslıq fakültəsinə qəbul olunmuş və oranı müvəffiqiyyətlə bitirmişdir.\nTələbə elmi cəmiyyətinin fəal üzvü olub, Nizami Gəncəvinin tədqiqi ilə maraqlanmışdır. 1958-ci ildə Azərbaycan Elmlər Akademiyasının nəznində şərqşünas kimi işləmişdir. Nizami Gəncəvinin «İskəndərnamə» poemasının tədqiqi ilə məşğul olub, 1964-cü ildə “Nizaminin «İskəndərnamə» poeması” adlı qiymətli monoqrafiyasD çap olunmuşdur. 1966-cı ildə dissertasiya müdafiə edərək fiologiya elmləri namizədi dərəcəsini almışdır.\nO, bir neçə il Əfqanıstanda mütərcim sifəti ilə çalışmışdır. Əfqanıstanda olduğu 10-11 il ərzində Kabulun, Məzari Şərifin muzey və kitabxanalarında axtarışlar apararaq 1986-cı ildə bu materiallar əsasında «Azərbaycan-əfqan ədəbi əlaqələri tarixi» adlı monoqrafiya və o adda kitab çapdan çıxarmışdır. Onun “N.Gəncəvinin «İskəndərnamə» poemasının tədqiqi” əsəri də həmin zaman çap edilmişdir.\nFars dilindən Azərbaycan dilinə tərcümə etdiyi Nizami Əruzi Səmərqəndinin «Cahar məqalə» əsəri 1994-cü ildə çapdan çıxmışdır. O, 16-cı əsr tarixçisi Budaq Mənini Qəzvinin «Cəvahir Əxbar» adlı tarixi əsərini şərhlərlə birlikdə çapa təqdim etmişdir. Məqalələri Əfqanıstan və Türkiyədə dərc edilmişdir. 100 -dən artıq elmi məqalənin müəllifi olmuşdur. Əli Abbasov Əfqanıstanla-Azərbaycan ədəbiyyatları arasındakı ədəbi əlaqələri öyrənən ilk alimdir. Əfqanıstan hökümətinin iki medalı ilə təltif edilmişdir. Onu da qeyd etmək lazımdır ki, Abbasovun monoqrafiyalarından Ali məktəblərin humanitar elmləri öyrənən fakültələrində istifadə olunur. Əli Abbasov 1993-cü ildə dissertasiya müdafiə edərək elmlər dokdoru alimlik dərəcəsinə layiq görülmüşdür. Onun yazdığı monoqrafiyalar Nizami «Xəmsə»si və Xəqaninin «Töhfətül-İraqeyi» əsərini, Əfqan ədəbiyyatı klassiklərini aşkara çıxarmışdır. Onun elmi xidmətlərindən biri də bundan ibarət olmuşdur ki, o, ilk dəfə olaraq Əfqanıstanda yaşayan azərbaycanlılar və onların folklor nümunələrini aşkar etmişdir. Onun bu sahədə çap etdirdiyi məqalələr xaricdə və daxildə oxucuların marağına səbəb olmuşdur.\nƏli müəllim ilk dəfə Azərbaycan Əfqanıstan çoxəsrlik şifahi xalq ədəbiyyatı əlaqələri məsələsinə də əsaslı yer vermişdir.\n«Koroğlu» dastanınDn Əfqanıstanın türkdilli xalqları arasında geniş yayılması, onların müxtəlif variantları, «Əsli və Kərəm» dastanın Əfqanıstana köçürülən azərbaycanlılar tərəfindən gətirilməsi elmi dəlillərlə sübut edilmişdir. İlk dəfə olaraq Azərbaycan türklərinin Əfqanıstana köçürülmə tarixini müəyyənləşdirərək onların mədəniyyəti ilə bağlı fikirləri söyləmişdir. Son illərdə Əli müəllim doğulduğu rayonun tarixi haqqında zəngin materiallar toplayaraq «Gədəbəy tarixi» adlı tədqiqat əsərində yazıb tamamlamışdır. Əfsuslar olsun ki, bu son tədqiqatı kitab halında görmək Əli müəllimə nəsib olmadı.


Qəbir » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n06 İyun 2016, 11:35 2232\nMin səkkiz yüz səksən üçüncü il, iyulun on yeddisində, gecə saat ikidə, qəbiristanın yanındakı komada yaşayan gözətçi itinin hürdüyünü eşidib yuxudan oyandı. Yatmazdan qabaq o itini mətbəxə salıb qapını bağlamışdı. Mətbəxin qapısını açanda gözətçi görür ki, it elə hürür ki, elə bil komanın ətrafında kimsə var. Gözətçi Vinsent cəld tüfəngini götürüb evdən çıxır. Gözətçinin arxasıyca gələn it Madam Tomoiseaunin qəbrinə tərəf qaçır. Ehtiyatla irəliləyən gözətçi qəbirlərin arasıyla gedib onun qəbrinə çatır. Görür ki, bir cavan oğlan bir gün əvvəl basdırılmış cavan qadının qəbrini qazıb tabutu çıxarıb. Oğlanın əlindəki fanarın işığında bu dəhşətli mənzərə açıq-aydın görünürdü. Vinsent bu yaramazın üstünə atılıb onun əl-qolunu bağlayır və onu polis bölməsinə aparır.\nQəbri qazan cavan oğlan Kourtbatalie adlı var-dövlətli vəkil idi. Etdiyi iyrənc hərəkətə görə ona iş açılır. Onun məhkəməsi olur. O məhkəmə zalına girəndə ordakılar qışqırdılar:\n- Ona ölüm! Ölüm!\nHakim adamları güclə sakitləşdirdi. Sonra hakim ağır-ağır ondan soruşdu:\n- Müttəhim, özünüzü müdafiə etmək üçün deməyə sözünüz varmı?\nVəkil tutmaqdan imtina edən Kourtbatalie ayağa durdu. O yaraşıqlı, hündürboy, qarasaçlı bir oğlan idi.\nOtaqdakı fit səslərinə baxmayaraq o yavaş-yavaş danışmağa başladı. Danışdıqca səsinin də tonu qalxırdı.\n- Hörmətli hakim, hörmətli jüri üzvləri! Mənim deməyə çox az sözüm var. Qəbrini qazdığım qız mənim sevgilim idi. Mən onu sevirdim. Ona olan sevgim adi sevgi deyildi. Bu, ehtirasa qalib gələn sevgiydi.\nİndi isə mənə qulaq asın:\n- Mən ilk dəfə onu görəndə özümü qəribə hiss etdim. Bu hissin nə olduğunu bilmirdim. Bu, nə heyranlıq, nə də təəccüb idi. Yox, buna ilk baxışdan sevgi demək olmazdı. Elə bil qəfil məni isti vannaya basıb çıxartdılar. Onun baxışları məni məftun elədi. Mənə elə gəldi ki, onu əvvəllər də görmüşəm, sanki mən onu çoxdan tanıyırdım. Sanki onun ruhunda mənim ruhumun bir parçası vardı.\nO mənə ürəyimin verdiyi suala cavab kimi göründü. Bu suala biz həyatımız boyunca Ümid deyirik. O mənim ümidim idi. Onu daha yaxşı tanıyandan sonra, onu yenidən görəcəyimi fikirləşəndə ürəyim zərif duyğularla dolurdu. Onun əli mənim əlimə toxunanda özümü heç vaxt xəyal etmədiyim bir dünyada hiss edirdim. Onun təbəssümü ürəyimə sevinc gətirirdi. Mən qaçmaq, rəqs etmək, tullanıb-düşmək istəyirdim. Beləliklə, biz sevgili olduq.\nO sevgilidən daha çox mənim həyatım idi. Mən bu dünyada ondan başqa heç nə istəmirdim. Ondan başqa heç nəyi arzulamırdım. Ondan başqa heç nəyin həsrətini çəkmirdim. Bir gün, onunla birlikdə çay kənarına gəzməyə gedəndə biz yağışa düşdük, ona soyuq oldu. O biri gün bu soyuqdəymə pnevmoniyaya çevrildi və bir həftə sonra o öldü. O xəstəlikdən əzab çəkəndə mən hələ nə olduğunu dərk etmirdim. Ancaq o öləndən sonra mən elə ümidsizliyə qapıldım ki, heç nə haqda fikirləşə bilmirdim. Ağlayırdım. Onun dəfn mərasimində kədərdən dəli kimi olmuşdum. Elə bil kədərimin fiziki gücü vardı, məni əzirdi.\nOnu dəfn edəndən sonra, o torpağın altında olandan sonra fikirlərim özümə qayıtdı. Mən elə əzab çəkirdim ki, sanki bu əzab onun mənə bəxş etdiyi sevgiylə eyni dəyərdə idi.\nSonra beynimi bir fikir idarə elədi: Mən bir daha onu görməyəcəm. Adam bütün günü eyni şeyi fikirləşəndə az qala dəli olur. Bir özünüz də fikirləşin! Sevdiyiniz, pərəstiş etdiyiniz bir qadın var, fərqli, bütün bu kainatda ona bənzər ikinci bir qadın yoxdur. Təsəvvür edin ki, bu qadın özünü sizə bağışlayıb, aranızda Sevgi adlanan sirli bir bağlılıq yaranıb. Təsəvvür edin bu qadının gözləri sizə bu geniş kainatdan da geniş görünür, bu dünyadan daha cəlbedici görünür. Və təsəvvür edin, bu qadın sizi sevir. O sizinlə danışanda sizin ürəyiniz sevinclə dolur. Və, qəflətən həmin qadın yox olur, yoxa çıxır. Bir özünüz fikirləşin! O yox olur, yoxa çıxır! Təkcə sizin üçün yox, əbədilik yoxa çıxır! Bilirsiniz bu nə deməkdir? Heç vaxt, heç vaxt, heç vaxt o bu dünyada mövcud olmayacaq bir də! Onun gözləri heç vaxt, heç vaxt heç nəyə baxmayacaq. O heç vaxt, heç vaxt ağzını açıb əvvəlki kimi bir söz deməyəcək.\nHeç vaxt, heç vaxt ona bənzər qadın dünyaya gəlməyəcək. Heç vaxt! Heç vaxt! Milyonlarla, milyonlarla, milyonlarla insan gələcək bu dünyaya, ancaq bu qadın gələcəkdə dünyaya gələcək qadınlar arasında yenidən görünməyəcək. Bu, mümkündür? Buna dözmək olar? Bunu fikirləşmək adamı dəli edir.\nO cəmi iyirmi il yaşadı. Artıq yox. İyirmi il yaşadı və sonra həmişəlik, həmişəlik, həmişəlik yoxa çıxdı. O fikirləşdi, gülümsədi, məni sevdi. İndi isə heç nə! Milçəklər payızda necə ölürsə, biz insanlar da bu dünyada eləcə yox oluruq. İndi isə heç nə! Mən onun bədəni haqda fikirləşirəm, sevimli, ağappaq bədənini. Bu bədən yerin altına qoyulan o tabutdaydı. Bəs onun qəlbi, onun fikirləri, bəs onun sevgisi, bəs bunlar hanı?\nOnu bir də görməyəcəm! Fikirləşəndə ki, onun bədəni çürüyəcək, onda onun bədənini bir daha görmək istədim. Bütün günü bu fikir məni rahat buraxmadı.\nMən bel, fanar və çəkic götürdüm . Qəbiristanlığın divarları üstündən tullandım, gedib onun qəbrini tapdım. Mən qazıb onun tabutunu çıxardım, tabutun qapağını qaldırdım. İyrənc iy gəldi burnuma. Ah, onun əbədi yeri...\nMən tabutun qapağını qaldırıb ona baxdım fanarın işığında. Onun üzü gömgöy idi, şişmişdi, qorxunc idi. Onun ağzından qara maye axırdı.\nO! Bu, o idi! Dəhşət bürüdü məni! Ancaq mən əlimi uzadıb onun bu qorxunc, iy gələn üzünü özümə tərəf çəkib öpmək istəyəndə gözətçi gəlib məni tutdu.\nBütün gecə bu pis iy mənimlə oldu, sevdiyimin qoxusunu özümdə saxladım. Sevdiyini qucaqlayandan sonra bədəndə necə qoxu qalırsa bu qoxu bütün gecə mənimlə oldu. Mənə hansı cəzanı verirsinizsə verin.\nMəhkəmə zalına qəribə bir sükut çökdü. Adamlar daha ondan heç bir söz gözləmirdi. Hakim qərar qəbul etmək üçün fasilə elan etdi.\nHakim geri qayıdanda müttəhimin üzündə heç bir qorxu ifadəsi yox idi, sanki o heç nə düşünmürdü.\nHakim elan etdi ki, müttəhimi günahkar hesab etmir.\nMüttəhim tərpənmədi və otaqdakılar onu alqışladılar.\nİngiliscədən tərcümə edən: Sevən Gültən


2021, 04 Dekabr, şənbə, Bakı vaxtı 00:36\nMayın 17-də 200 nəfərdən artıq şəxs Sabirabad rayon Əhalinin Sosial Müdafiəsi Mərkəzinin qarşısına toplaşıb. Onlar ünvanlı sosial yardımın gecikdirilməsinə, yardım almaq üçün sənədlərinin qəbul olunmamasına və başqa problemlərə etiraz ediblər. Bu barədə AzadlıqRadiosuna Sabirabad rayon sakinləri məlumat veriblər. Rayon sakini Elçin Səfərov bildirib ki, şikayətçilər iki gündür Sosial Müdafiə Mərkəzinin qarşısına toplaşsalar da, problemlərini dinləyən yoxdur.\n«HAMI YARDIM ALMAQ İSTƏYİR»\nSabirabad rayon Əhalinin Sosial Müdafiəsi Mərkəzinin direktor əvəzi Əli Məmmədli AzadlıqRadiosuna deyib ki, binanın qarşısına toplaşanlar ünvanlı sosial yardım üçün sənəd təqdim etmək istəyənlər olub: «Hamı yardım almaq istəyir, elə adamlar var ki, onlara yardım düşmür, onlar da sənəd təqdim edirlər. Qəbul etməyəndə də narazılıq yaranır. Mərkəzin qarşısında da buna görə yığışıblar. Axırda məcbur olub hamısının sənədini götürdük, dağılışıb getdilər».\nSakinlər polis əməkdaşları ilə onların arasında toqquşma olduğunu və bir neçə nəfərin polis şöbəsinə aparıldığını bildiriblər. Sabirabad rayon Polis Şöbəsinin növbətçi hissəsindən Sosial Müdafiəsi Mərkəzinin qarşısına iki gündür ki, xeyli adamın toplaşdığını bildirsələr də, insident baş verməsini və kiminsə polis şöbəsinə aparılmasını təsdiqləməyiblər.


Xəbərlər - Torba hazırlanarkən istilik kəsmə temperaturu nəzarəti\nTorba hazırlanması zamanı istilik kəsmə temperaturu nəzarəti\nTorba düzəltmə prosesində bəzən torba möhürlənməsi o qədər də yaxşı olmur. Bu şəkildə istehsal olunan məhsullar ixtisasızdır. Bu fenomenin səbəbi nədir? İstilik kəsicisinin istiliyinə diqqət yetirməliyik\nTorba hazırlanarkən kəsici istiliyinə nəzarət etmək idxal olunur, temperatur uyğun deyilsə, hazır çanta uyğun olmayacaq.\nƏvvəlcə istifadə etdiyimiz materialın nə olduğuna əmin olun. Eyni material fərqli qalınlıq fərqli genişlik fərqli uzunluq, fərqli temperatura ehtiyac var. Uyğun temperaturu tapmaq üçün maşının başında bir neçə çantanı sınayın\nİkincisi, fərqli material fərqli bir temperatura ehtiyac duyur.\nKəsmə temperaturu, çantanın keyfiyyətinə qərar verir, temperatur çox yüksəkdirsə, material əriyəcək, kənar düz deyil və material yapışqan olacaq, o zaman tullantı torba olacaq, əgər temperatur çox aşağıdırsa, çantanı tamamilə kəsə bilməz və yoluxacaq. növbəti çanta.\nHəm də maşın sürəti sürətlə getdikdə temperaturun da artması, sürət aşağı düşdüyündə temperaturun da buna uyğun olaraq aşağı düşməsi lazımdır\nMaşın söndükdən sonra istilik kəsicini tez-tez təmizləməyə ehtiyacımız var, bir müddət işlədikdən sonra kəsicidə biraz toz olacaq, təmizləməsək toz torbaya keçə bilər.\nAyrıca, kəsici vəziyyətinə ehtiyacımız var, istilik kəsici bir müddət işlədikdən sonra yenisini dəyişdirməliyik, kəsici bir müddət istifadə etdikdən sonra o qədər kəskin olmayacaq.\nBeləliklə, çanta hazırlanarkən istilik kəsmə temperaturunu düzgün şəkildə idarə edə bilsək, istehsal gücünü artıra bilər, çöp tullantılarını azalda bilər, beləliklə xərcləri azalda bilərik.


Qaxda quduz çoban iti ata və oğlunu dişlədi - Zaqatalanın ilk social saytı\nZaqatalaya dair ən son məlumatların paylaşıldığı yeganə sayt!\nQanslar, Ağdam Kələl, Xalaxi tanıtım videosu ( Tam video çox yaxında )\nZaqatalada çay kənarında ayı görülüb maraqlı video görüntülər\nYeni Suvagil kəndi SAXURLAR HAQQINDA SƏNƏDLİ FİLM\nZaqatala Rayonu Mosul kəndi İngiloylar haqqında FİLM\nZaqatalada kafedə ər arvadını bıçaqladı ( Video )\nZaqatala rayonu Paşan kəndi maraqlı bir gün ( Video )\nHər kəs Zaqataladaki bu gözəl mənzərədən danışır! VİDEO\nZaqataladan Mingəçevirə gedən mikroavtobus ağaca çırpılıb, ölənlərin sayı artıb – YENİLƏNİB\nZaqatalada yerləşən hansı restoran sizə daha uyğundu ( SORĞU )\nMazıx kəndində yerləşən ”AY İŞIĞI” restoranı sizlərin yolunu gozləyir\nQaxda quduz çoban iti ata və oğlunu dişlədi\nYerləşdirdi admin\t Vaxt Apr 24, 2016 354\nQax Rayon Mərkəzi Xəstəxanasından (RMX) APA TV-yə verilən məlumata görə, aprelin 15-də gecə saat 23.00 radələrində Zaqatala rayonunun Gözbarax kənd sakini, 1952-ci il təvəllüdlü Nəzir Şərif oğlu Məmmədov, bu gecə saat 03.00 radələrində isə Nəzir Məmmədovun oğlu, 1994-cü il təvəllüdlü Arzuman Məmmədov xəstəxanaya daxil olublar. Onların hər ikisini it dişləyib.\nAta və oğula lazımi tibbi yardım göstərilib və onlar quduzluq əleyhinə peyvənd olunaraq ambulator müalicə almaq şərti ilə evə buraxılıblar.\nXəsarət alan Arzuman Məmmədov APA TV-yə bildirib ki, ailəsinə məxsus 150 baş xırda buynuzlu və bir neçə baş iri buynuzlu mal-qaranı saxlamaq üçün Qax rayonu ərazisində bir fermanı icarəyə götürüblər. Aprelin 15-də axşam saatlarında sürünü yırtıcı heyvanlardan qorumaq üçün saxladıqları çoban itlərindən biri qəfildən atasına hücum edərək onun sağ əlini dişləyib.\nAtasını Qax RMX-da müayinə edib geri gətirən A.Məmmədov iti toxa ilə öldürüb. Bu zaman digər çoban iti Arzumana hücum edərək, onun sağ dizi və sol biləyini dişləyib. A.Məmmədovun sözlərinə görə, sürüdə olan çoban itlərində artıq 10 gündür quduzluq əlamətləri var. Belə ki, bir həftə əvvəl itlər bir baş inəyə və bir baş qoyuna xəsarət yetirib, 3 baş yeni doğulan quzunu isə öldürüblər.\nHadisədən xəbər tutan Qax rayon Baytarlıq İdarəsinin əməkdaşları fermaya gələrək, ərazidə dezinfeksiya işləri aparıblar. Quduzluq əlamətləri olan daha iki iti güllələyiblər. Öldürülmüş itlərdə quduzluğun olub-olmamasını dəqiqləşdirmək üçün nümunə götürülərək Respublika Baytarlıq Laboratoriyasına göndərilib.\nOxşar yazılar Digər xəbərlər\nZaqataladan Mingəçevirə gedən mikroavtobus ağaca çırpılıb, ölənlərin sayı artıb…\nZaqatala Dövlət Təbiət Qoruğu ( 22 Şəkil )\nadmin\t Apr 20, 2016\nZaqatalada mikroavtobus iki maşınla toqquşub Böyüt\nRəsul Çunayev erməni güləşçini peşman etdi- VİDEO\nİcra başçısı konsertdə çıxış edən cinsi azlıqla bağlı AÇIQLAMA VERDİ\nGeri\tİrəli 1 of 129\nQanslar, Ağdam Kələl, Xalaxi tanıtım videosu ( Tam video…\nadmin\t 2 gün əvvəl\nZaqatalada çay kənarında ayı görülüb maraqlı video…\nadmin\t 2 həftə əvvəl\nGözləyin ...\tDaha çox bax\tMəlumat yoxdur\n© 2013-2018 - Butün hüquqlar qorunur\nSaytı hazırladı: Orxan Hüseynzadə


“Biləndə ki, 700 bal toplamışam...”\nPrezident təqaüdçüsü, tələbə Arzu Həsənli ilə söhbət\nArzu Həsənli 1999-cu il aprelin 2-də Bərdə şəhərində anadan olub. 2015-ci ildə Bərdə şəhər akademik Zərifə Əliyeva adına texniki fənlər təmayüllü məktəb-liseyi əla qiymətlərlə bitirib. Təhsil aldığı müddətdə ictimai tədbirlərdə fəal iştirak edib. Respublika üzrə keçirilən bilik yarışlarında məktəb-liseyi layiqincə təmsil edib. Tələbə Qəbulu üzrə Dövlət Komissiyasının (TQDK-nın) 2015-2016-cı tədris ili üçün ali təhsil müəssisələrinə keçirdiyi qəbul imtahanında ən yüksək nəticə -700 bal toplayıb. Bakı Ali Neft Məktəbinin “Proseslərin avtomatlaşdırılması mühəndisliyi” ixtisasına qəbul olub. Ölkə rəhbərinin müvafiq sərəncamı ilə Prezident təqaüdünə layiq görülüb. Bu şad xəbərin sorağı ilə biz də onu aradıq, təbrik edib bəzi sualları cavablandırmağı xahiş etdik.\n- 700 bal çox yüksək nəticədir, onu qazanmaq üçün bilik və istedad kifayət edir, yoxsa bəxtin də gətirməlidir?\n- Məncə 700 balı toplamaq üçün xüsusi bir istedada sahib olmaq mütləq deyil, sadəcə gündəlik dərslərə mütəmadi olaraq yaxşı hazırlaşmaq, müəllimlərə diqqətlə qulaq asıb, verilən tapşırıqları vaxtında və düzgün yerinə yetirmək kifayətdir. Mən də belə etdim, məktəbə getdiyim ilk gündən etibarən dərslərimə məsuliyyətlə yanaşdım, yuxarı siniflərə keçdikcə qarşıma qoyduğum məqsədi daha da konkretləşdirdim: Universitetə ən yüksək balla daxil olmalıyam,- deyə düşündüm və məqsədimə nail olmaq üçün gecə-gündüz çalışdım. Mənim boş vaxtlarım demək olar ki, olmayıb.\nHazırlıq müddətində televizora baxmaqdan və başqa əlavə işlərlə məşğul olmaqdan tamamilə imtina etmişdim. Qəbul imtahanından əvvəl keçirilən sınaqların hamısında iştirak etmişəm. TQDK-nın sınaq imtahanlarında ən yüksək balım 670 olurdu. Hər sınaqda çətin mövzular qarşıma çıxdıqca həmin mövzuların üzərində daha çox çalışırdım. Şükür ki, çəkdiyim əziyyət hədər getmədi və mənə göstərilən bütün etimadları 700 ballıq nəticə ilə doğrultdum.\n- İmtahandan əvvəl və imtahandan sonrakı əhvali-ruhiyyən hansı təəssüratlarla yadda qalıb? Həyəcanlanmırdın ki? Axı, bu, necə olmasa qəbul imtahanı idi, sınaq imtahanı yox!\n- İmtahan çox yüksək səviyyədə keçdi. Nəzarətin güclü olması məni tam qane edirdi. Doğrusu, əvvəlcə bir az həyəcanlı idim. Düz deyirsiniz: özümə inansam da, müəyyən qədər tərəddüd, həyəcan var idi. Sual kitabçasını aldıqdan sonra ilk öncə asan suallardan başladım ki, həyəcanım az da olsa keçsin və məncə bunun çox köməyi oldu. İmtahandan sonra isə sualların hamısını düzgün cavablandırdığıma əmin oldum. Ancaq biləndə ki, 700 bal toplamışam, həmin anda keçirdiyim sevinc hisslərimi sözlə ifadə edə bilmirəm. Sevincimi ilk olaraq ailəmlə, daha sonra isə müəllimlərim və başqa yaxınlarımla bölüşdüm. Onlar da mənim bu uğuruma ürəkdən sevinirdilər və mənə görə fəxarət hissi keçirirdilər. Valideynlərimin sevincdən yaşaran gözlərini görəndə özümü dünyanın ən xoşbəxt adamı sayırdım. Çünki bu böyük sevinc hissini onlara mən bəxş etmişdim.\n- Niyə məhz bu ixtisası və Bakı Ali Neft Məktəbini seçdin? Bu seçimi edərkən hansı məqsədləri qarşına qoymuşdun? Yoxsa valideynlərinin məsləhəti önəmli oldu?\n- Düzdür, bu, olduqca çətin sahədir. Bilirdim ki, BANM-ə qəbul olmaq üçün yüksək bal toplamalıyam və bunun üçün var gücümlə çalışırdım. Həm də ölkəmizdə neft-qaz sənayesi ən inkişaf edən sahələrdən biri olduğuna görə yüksək ixtisaslı mühəndislərə tələbatın çox olduğunu düşünüb “Proseslərin avtomatlaşdırılması mühəndisliyi” ixtisasını seçməyə qərar verdim. Niyə məhz bu ali məktəbi seçdiyimə gəldikdə isə, deyə bilərəm ki, BANM-dəki yüksək keyfiyyətli, ingilisdilli təhsilin olması, tələbələrin hərtərəfli inkişafı üçün yaradılan geniş imkanlar və şərait, gələcəkdə tələbələrin işlə təmin edilməsi, dərslərin nüfuzlu və peşəkar müəllimlər tərəfindən keçilməsi məni bura cəlb etdi. Qəbulda 15 ixtisas kodu verilsə də, mən əminliklə ancaq 1 ixtisas kodunu yazdım, çünki BANM-ə qəbul olub və beynəlxalq səviyyəli mühəndis kimi yetişmək mənim arzum idi. Və arzuma da nail oldum.\n- Arzular tükənmək bilmir. Həyat davam etdikcə, arzular da yeniləşir, bir-birini əvəz edir. Necə deyərlər, arzulardan arzular doğur...\n- Hər bir arzunu reallaşdırmaq üçün, atam demişkən, gərək vaxtın, zamanın qədrini biləsən, zəhmətə qatlaşasan, çalışasan və yenə də çalışasan. Bu ali məktəbi fərqlənmə diplomu ilə bitirib vətənim üçün ən layiqli mütəxəssis olmağı qarşıma məqsəd qoymuşam. Sonra isə magistratura üzrə təhsilimi xaricdə davam etdirəcəyəm. Gələcəkdə SOCAR-da işləməyi arzulayıram. Çox doğru dediniz ki, arzular tükənmək bilmir, yaşayarıq, görərik. Amma eyni zamanda bilirəm ki, bu arzuları gerçəkləşdirmək üçün çox çalışmalıyam.\n- Elə gənclər var ki, yalnız xarici universitetlərə qəbul olmaq üçün ingilis dilini və yaxud sair dilləri öyrənirlər. Sən necə?\n- Dünyagörüşümün inkişafı üçün məhz müxtəlif ölkələrin informasiyalarını əldə etmək məqsədilə dil bilmək vacib şərtdir.\nSöhbətə başlamazdan öncə qarşımda olduqca lətafətli, tərbiyəli, bir az da utancaq bir qızın dayandığını görsəm də, onunla xüdahafizləşəndə artıq yetkin bir gənclə həmsöhbət olduğuma əmin oldum. Həyata baxışı, fikir və mülahizələri, bilik yarışmasının qalibi olan Arzunun bütün arzularını reallaşdıracağına məndə tam əminlik yarandı.


Xarici medianın builki seçkilərə marağı artıb\n2021, 18 İyun, Cümə, Bakı vaxtı 14:00\nAbidə bizim eradan əvvəl 4-cü minilliyin 2-ci yarısına aiddir Müxalif “Azadlıq” blokunun iyunun 18-də keçirdiyi yürüş-mitinq İran, ABŞ, Rusiya, Gürcüstan və digər ölkələrin kütləvi informasiya vasitələrinin diqqət mərkəzində olub.\nBelə bir güclü marağın nədən qaynaqlandığını müxtəlif media nümayəndələri müxtəlif cür izah edirlər.\n“Assoşeyted Press” agentliyinin MDB üzrə bürosunun rəhbəri Gudit İnqrant həmin maraği mitinqlərdə iştirakçıların sayı ilə bağlayır.\n“Bu kimi hadisələri biz çoxdan işıqlandırırıq. Əgər mitinqdə 10 min ya da 20 min insan varsa, əlbəttə, biz bu haqda məlumat veririk. Bu, sadəcə, bizim bütün keçmiş Sovet respublikalarında hadisələri izləməyimizlə bağlıdır”.\n“Röyters” agentliyinin Bakıdakı müxbiri Rüfət Abbasov isə xarici medianın müxalifətin mitinqinə marağını post-Sovet məkanında baş verən inqilabi proseslərlə əlaqələndirir.\n“Deməzdim ki, 2003-cü il seçkiləriylə miqayisədə biz bu il daha fəalıq. Sadəcə, iki il əvvəlki proseslərə nisbətdə dünya ictimaiyyətinin builki proseslərə marağı daha böyükdür. Bu da yəqin ki, son zamanlar Gürcüstan, Ukrayna, Livan və Qırğızıstanda baş verən inqilabi hərəkatlarla əlaqədardır. Yəni, dünya oxucuları post-Sovet məkanında müxalifətin hər hansı bir mitinqini “narıncı inqilab”ın başlanğıcı kimi qarşılayırlar”.\nAzərbaycan Sosioloqlar Assosiasiyasının prezidenti Rüfət Quliyev isə neft amilinin çox vacib rol oynadığını düşünür.\n“Yəqin ki, bu maraq yalnız seçkilərlə bağlı deyil. Amma seçkilər hər bir ölkənin siyasi həyatında çox mühüm bir mərhələdir. Ona görə təbii ki, seçki günü yaxınlaşdıqca, maraq get-gedə artacaq”.\nMarağın artacağını xarici kütləvi informasiya vasitələrinin rəsmiləri də təsdiqləyirlər. Misal üçün, “Assoşeyted Press”dən aldığımız məlumata görə, agentlik seçkiqabağı Azərbaycana daha çox müxbir göndərəcək.


Bakıda camaata pul paylayan aparatın sahibi bu şəxsdir (TƏFƏRRÜAT/FOTO) - Azinforum.az İnformasiya Portalı\nAna səhifə / Sosial / Bakıda camaata pul paylayan aparatın sahibi bu şəxsdir (TƏFƏRRÜAT/FOTO)\n1981-ci ildə Gəncə şəhərində anadan olan Vəliyev Tural Gəncə Dövlət Universitetində təhsil alıb. 2005-ci ildən bank sektorunda fəaliyyət göstərib. Tural Vəliyev “Gəncə Bank” SKB, “Royal Bank of Baku” ASC-nin Gəncə filialı, həmçinin “Nikoil Bank”ın Gəncə filialında çalışıb. 2009-2014-cü illərdə “Nikoil Bank”ın Gəncə fililalının müdiri olub. 2014-cü ildə Bankdakı vəzifəsindən çıxarılıb. Daha sonra “Nikoil Bank” ilə Tural Vəliyev arasında məhkəmə çəkişməsi olub.\nTural Vəliyev “Azpul” MMC-ni təsis etməzdən əvvəl – 2017-2018-ci illərdə “Giləzi Quşçuluq” şirkətində mühasib işləyib.\nÖncəki İki uşaq anası özünü dördüncü mərtəbədən atdı\nNövbəti Türkiyədə Azərbaycan sevdası və ya özümüzü necə tanıtmışıq? – Araşdırma


Polis orqanlarında vakant olan sıravi və kiçik rəis heyəti vəzifələrində xidmətə qəbulla əlaqədar müsabiqə elan edilib\n9 Oktyabr 2012 16:39 (UTC+04:00)\nAzərbaycan Daxili İşlər Nazirliyi polis orqanlarında vakant olan sıravi və kiçik rəis heyəti vəzifələrində xidmətə qəbulla əlaqədar müsabiqə elan edir.\nDaxili İşlər Nazirliyindən Trend-ə daxil olan məlumata görə, Post-patrul və yol-patrul xidmətlərində 332 vakant vəzifəni tutmaq məqsədilə keçirilən müsabiqə iki mərhələdən - test imtahanları və müsahibədən ibarətdir. Müsabiqədə həqiqi hərbi xidmət müddətini tam başa vurmuş (kişilər üçün), yaşı 20-dən az, 30-dan çox olmayan, boyu 175 santimetrdən (qadınlar üçün 170 santimetrdən) yuxarı olan, düzgün bədən quruluşlu və idman cüssəli, tam orta və ya orta ixtisas və ya ali təhsilli (YPX inspektoru vəzifələrinə isə avtomobil nəqliyyatına aid olan orta-ixtisas və ya ali təhsilli, sürücülük vəsiqəsi olan) və "Azərbaycan Respublikasının daxili işlər orqanlarında xidmət keçmə haqqında Əsasnamə"də müəyyən olunmuş şərtlərə cavab verən Azərbaycan Respublikasının vətəndaşları iştirak edə bilərlər.\nMüsabiqə zamanı kompüterlə işləmək qabiliyyətinə malik olan və xarici dillərdən birini sərbəst bilən şəxslərə üstünlük verilir.\nMüsabiqədə iştirak etmək arzusu olan, şərtlərə uyğun gələn, habelə vakant vəzifələrə müsabiqə elan olunmuş orqanların yerləşdiyi və ya ona qonşu ərazilərdə qeydiyyatda olan şəxslər həmin polis orqanına ərizə ilə müraciət edərək şəxsiyyət vəsiqəsini, ali təhsil haqqında sənədin əslini, hərbi bileti (kişilər üçün) və əmək kitabçasını (olanlar üçün) şəxsən təqdim etməlidirlər.\nMüsabiqədə iştirak edən şəxslərin sağlamlıq vəziyyəti və fiziki hazırlıq səviyyəsi daxili işlər orqanları əməkdaşları üçün müəyyən olunmuş normativlər üzrə yoxlanılacaq. Fiziki hazırlıq üzrə ödəniləcək normativlər, test imtahanının keçirilməsi barədə məlumatlar, DİN-in www.mia.gov.az ünvanlı veb saytında yerləşdirilib.\nMüsabiqədə iştirak etmək üçün sənədlər 2012-ci il oktyabr ayının 10-dan noyabr ayının 10-dək hər gün (şənbə və bazar günlərindən başqa) saat 10:00-dan 17:00-dək vakant vəzifələrə müsabiqə elan olunmuş polis orqanlarında qəbul edilir.\nƏlavə məlumat almaq istəyənlər (012) 590-92-21, 590-91-47 və 590-98-55 nömrəli şəhər telefonları vasirəsilə DİN-in Baş Kadrlar İdarəsi ilə əlaqə saxlaya bilərlər.


Biznesin inkişafı üçün “Nar”-dan korporativ müştərilərə yenilənmiş təkliflər – XəbərAl.Az\nPosted on 12 Fevral 2019 Author Xəbər Al Comment(0)\nXəbərAl.az xəbər verir ki, Hər bir abunəçisinə xüsusi diqqət göstərən “Nar”, yüksək nəticələr göstərən korporativ müştəriləri üçün xüsusi hədiyyələr də təqdim edəcək. Qeyd edək ki, mobil operator korporativ müştəriləri üçün hər zaman vaxt ayırır və onlarla mütəmadi görüşlər keçirir. Görüş zamanı korporativ müştərilərə mobil operatorun yeni imkanları, təklifləri barədə məlumat verilir və əlaqələr gücləndirililir. “Nar” növbəti dəfə 100-ə yaxın şirkətdən 250-yə qədər korporativ müştərisinin iştirakı ilə “Cinema Plus” kinoteatrının “Nar” zalında yeni filmə tamaşa ediblər. Filmdən sonra iştirakçılar arasında lotoreya keçirilib və qalib müştərilərə “Nar” tərəfindən xüsusi hədiyyələr verilib.\n“Azərbaycan ordusu hər gün uğurlu əməliyyatlar keçirir. Bu əməliyyatlar haqqında ictimaiyyətə məlumatlar verilir. Bizim əsas məqsədimiz torpaqlarımızın bütövlüyünü təmin etməkdir”. Bunu Azərbaycan Respublikasının Prezidenti İlham Əliyev bu gün Türkiyənin NTV televiziyasına müsahibəsində deyib. Dövlət başçısı bildirib ki, döyüş meydanında əsas hədəf strateji yüksəklikləri əldə etmək və böyük əraziləri nəzarət altına almaq idi: “Dünən mənim tərəfimdən […]\nMaştağada üç nəfərin ölümünə səbəb olan qəzanın görüntüləri yayıldı. Məlumata görə, hadisə Sabunçu rayonunda qeydə alınıb. Maştağa qəsəbəsində BMW və “VAZ-2107” markalı avtomobillərin toqquşması nəticəsində 1992-ci il təvəllüdlü Musazadə Rüstəm Ənvər oğlu və 2 nəfər ölüb, daha 1 nəfər – BMW-nin sürücüsü Sahil Xəlilov yaralanıb. Faktla bağlı araşdırma aparılır. Xeberal.az


10 Yanvar 15:28 | 5 162\nAgentlikdən Trend-ə verilən məlumata əsasən, biznesin inkişafı, maliyyə savadlılığının artırılması, korporativ idarəetmə, satış və marketinq, dövlət-özəl tərəfdaşlığı və s. mövzularda təşkil edilmiş tədbirlərdə 8 mindən çox KOB subyekti iştirak edib.\nBundan başqa, 2019-cu ildə Azərbaycan tərəfindən KOBİA-nın, Almaniya tərəfindən isə Almaniya Beynəlxalq Əməkdaşlıq Cəmiyyətinin (GİZ) əlaqələndiricisi olduğu “Azərbaycanın biznes ictimaiyyətində menecerlərin ixtisasının artırılması üzrə Almaniya-Azərbaycan Birgə Proqramı” çərçivəsində 38 sahibkar və menecer Almaniyada ixtisasartırma və müəssisələrdə təcrübə keçib. Ümumilikdə isə, indiyədək proqramdan 422 sahibkar və menecer yararlanıb. Bu il 40-a yaxın sahibkar və menecer Almaniyada ixtisartırma kursu keçəcək.


Kişilərin cinsi münasibət zamanı yol verdiyi səhvlər » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 27-06-2013, 23:35\nSəs ver: Xoşbəxt cütlüklərin xoşbəxtliyində cinsi münasibətlər də olduqca böyük rol oynayır. Ekspertlər cinsi münasibətlərdə tərəflərlə bağlı araşdırmalar apararkən, bəzi məqamları meydana çıxarıblar.\nBeləliklə kişilərin, cinsi münasibətlərdə qadınlarla bağlı 10 yalnış düşüncəsi?\nÖn sevişməyə laqeyd yanaşmaq\nYalnız penisiyle qadını orgazma çatdıracağını düşünmək\nSevişərkən fərqli şeylərlə məşğul olmaq\nYataqda həmişə hegemon olmağı istəmək\nÇox danışmaq ya da susmaq\nPartnyora özünü isbat etməyə çalışmaq\nQadınların həmişə sərtlikdən xoşlandıqlarını düşünmək\nPrezervativ istifadə təklifinə rədd cavabı vermək\nSevişmənin ardınca, heç nə olmamış kimi yatmaq


«Bank Standard» dövlət himayəsinə götürülsə də, suallar qaldı...\n2022, 27 İyun, Bazar ertəsi, Bakı vaxtı 00:25\n«Bank Standard» dövlət himayəsinə götürülən 2-ci bank oldu. Daha öncə Azərbaycan Beynəlxalq Bankı dövlət hesabına sağlamlaşdırılmağa başlanmışdı.\nMaliyyə Bazarlarına Nəzarət Palatasının (MBNP-nin) bu gün – iyulun 4-də açıqladığı məlumatda bildirilir ki, «Bank Standard» dövlət bankı olan «Azər-Türk Bank» vasitəsilə sağlamlaşdırılacaq. «Azər-Türk Bank»a avqustun 3-nədək «Bank Standard»ın idarəetmə orqanlarını yenidən formalaşdırmaq yetkisi verilib.\nBankın maliyyə öhdəliklərinin yerinə yetirilməsinə «zəruri vəsait» ayrıldığını deyən Palata vəsaitin həcmini açıqlamayıb.\nBir çox ekspertin ortaq fikrinə görə, hökumət, əslində, bankı bağlamaqla da canını qurtara bilərdi. Ancaq bankın sistem əhəmiyyətliyi, eləcə də əhalinin əmanətlərinin böyük həcmi olduğundan, buna gedə bilməyib.\nBank məsələləri eksperti Əkrəm Həsənov deyir ki, əmanətçi və digər müştərilərin bankdakı vəsaitlərindən sərbəst yararlana biləcəkləri ən başlıca xəbərdir: «Yəni, məhdudiyyətsiz və limitsiz. Düzdür, bunun həqiqətən belə olacağına hələ baxarıq».\nEkspert sağlamlaşdırmanın «Azər-Türk Bank» vasitəsilə aparılmasına dair məlumatı yetərli saymır: «Mexanizm açıqlanmır. Aydın deyil ki, səhmdar və inzibatçılar dura-dura, niyə məhz bu bank «Bank Standard»ın idarəetmə orqanlarını formalaşdıracaq? Belə qərarı yalnız məhkəmə verə bilər. Amma məlumatda məhkəmə qərarından söz açılmır».\n«NİYƏ MƏRKƏZİ BANK KREDİTİ BIRBAŞA DEYIL…»\nƏ.Həsənovun fikrincə, Mərkəzi Bankın (MB-nin) krediti birbaşa deyil, «Azər-Türk Bank» vasitəsilə verməsinin səbəbi aydın deyil: «Elə birbaşa versin də! Kredit xəttinin məbləği də açıqlanmır, halbuki şəffaf olmalıdır. Biz bilməliyik ki, dövlət bu bankın xilasına nə qədər pul ayırıb. Bütün bunlar hələ iki ay öncə məlum olmalı, Nazirlər Kabinetinin qərarında təsbit edilməli idi. Amma qərar indiyədək dərc olunmayıb. Bütövlükdə prosesin qeyri-şəffaflığı narahatlıq doğurur».\nMaliyyə məsələləri eksperti Cəfər İbrahimli bankları bağlamaqdansa, mümkün variantlarla sağlamlaşdırmanın daha faydalı olacağını düşünür: «Bankların bağlanması ciddi sosial və iqtisadi problemlər yaratdığından, sağlamlaşdırmaya üstünlük verilməli, və bu, mümkün olmayanda ləğv məsələsi gündəmə gəlməlidir».\nEkspert deyir ki, Azərbaycan maliyyə sistemində sağlamlaşmanı hansı qurumun və necə aparacağı tam müəyyənləşməyib: «Məsələn, Palata inzibatçı təyin edir, ancaq maliyyə dəstəyini MB saxlayır və ya ləğv qərarından sonra Əmanət Sığorta Fondu dövriyyəyə girməli olur. Son illərdə sağlamlaşdırmanın digər banklara verilməsi arzulanan nəticə verməyib. «Bank Standard»ınsağlamlaşdırılmasını Palatanın təyin etdiyi inzibatçıların aparması, MB-nin prosesə qoşulması «Azər-Türk Bank» dəstəyi ilə, çətin olsa da, müəyyən nəticələrin əldə olunacağına ümid oyadır».\nAzərbaycanın 3 bankı fövqəladə iclas keçirib\n'Dollar bahalaşmaqda davam edəcək'\nBankların yarısı illik hesabatını açıqlamayıb


Kürd qruplaşmaları İŞİD hücumlarını dəf elədi\n27 Oktyabr 2014 13:52\nİngiltərədə yerləşən Suriya İnsan Hüquqları Müşahidəçiləri Mərkəzi İŞİD yaraqlılarının dünən gecə Kobanidəki sərhəd məntəqəsini ələ keçirməyə çalışdıqlarını, ancaq kürd qruplaşmaların hücumun qarşısını aldığını bildirib.\nPublika.az “CNN Türk”-ə istinadən xəbər verir ki, İŞİD yaraqlıları ərəb dilində Ayn Əl Ərəb olaraq tanınan Kobanini bir aydan çoxdur ələ keçirtməyə çalışır. Yaraqlılar ABŞ liderliyində qurulan koalisiya qüvvələrinin hava zərbələrinə və yüzlərlə döyüşçülərini itirməklərinə rəğmən, şəhəri ələ keçirtməkdə israrlıdırlar.\nSuriya İnsan Hüquqları Müşahidəçiləri Mərkəzi bazar günü verdiyi açıqlamada şəhərdə son 40 gün ərzində 815 nəfərin öldüyünü və bunların yarısından çoxunun İŞİD yaraqlısı olduğunu bəyan edib. İdris Nassan adlı kürd isə İŞİD-in iki gün öncə Kobanini top atəşinə tutduğunu, amma kürd qruplarının hücumları dəf etdiyini deyib: “Təbii ki, gecə yenidən hücum edəcəklər. Dünən gecə əlavə döyüşçü qüvvə, silah-sursat gətirdilər və israrlıdırlar”.


Azərbaycan boksunda ilk – Olimpiya Idman Növləri\nAzərbaycan boksunda ilk\nBu gün milli olimpiya komitəsinin 30 illik yubileyinə boks üzrə məktəbli oğlan və qızların Azərbaycan birinciliyinə start veriləcək. Allsport.az saytı xəbər verir ki, Bakı boks mərkəzində yarış 7 gün davam edəcək.\nOğlanlar 16, qızlar 13 çəki dərəcəsində güclərini yoxlayacaqlar. Bu birincilik Azərbaycan boks tarixində ilklə əlamətdar olacaq. Əgər indiyədək qız və ya qadın boksçular müsabiqədənkənar yarışa qatılırdısa, bu dəfə rəsmi olaraq rinqə çıxacaqlar.\nBirinciliyə respublikanın müxtəlif şəhər və rayonlarının klublarını, həmçinin idman cəmiyyətlərini təmsil edən 70 komandanın 369 boksçusu qatılacaq. Döyüşlər saat 13:00-da başlanacaq. Qaliblərin adına isə iyunun 22-də aydınlıq gələcək.\nMükafatçılar yığmanın heyətinə cəlb olunacaq və beynəlxalq yarışlarda ölkəmizi təmsil edəcəklər. Baş hakimi Emil Qurbanəliyevdir.\nQoridə beynəlxalq turnirdə\nGənc boksçular Qoridə 10 medalla 1-ci olub